qundao/data-zh-poetry huggingface dataset:
最高樓
作者：劉克莊
朝代：宋

吾衰矣，百事且隨緣。隻字不箋天。幾曾三宿為歸計，更巴一歲是希年。記兒時，聞祖父，說隆乾。我不與、少年爭遇合。你莫共、老僧爭戒臘。靴皺面，帨垂肩。錦袍奪去饒之問，虎皮撤起付伊川。剩空身，無長物，可飛仙。
最高樓
作者：劉克莊
朝代：宋

南嶽後，累任作祠官。試說與君看。仙都玉局才交卸，新銜又管華州山。怪先生，吟膽壯，飲腸寬。去歲擁、旌旗稱太守。今歲帶、笭箵稱漫叟。慵入鬧，慣投閒。有時拂袖尋种放，有時攜枕就陳摶。任旁人，嘲潦倒，笑痴頑。
最高樓
作者：劉克莊
朝代：宋

吾衰矣，不慕勒燕然。不愛畫凌煙。此生慚愧支離叟，何功消受水衡錢。錯教人，占卦氣，算流年。漫摘取、野花簪一朵。更揀取、小詞填一個。晞素髮、暖丹田。羅浮杖勝如旌節，華陽巾不減貂蟬。這先生，非散聖，即臞仙。
木蘭花慢
作者：劉克莊
朝代：宋

郡人元未識，新太守、定何如。待說向諸賢，西橋人物，個個清臞。相將下車許久，但凝香之樂一些無。殘漏幾籌視事，濃油一盞觀書。旁人徒見兩輪朱。玉色未嘗腴。有無窮陰騭，三農衣食，萬衲鍾魚。爾儂迎新送舊，似君侯、清約更誰歟。欲舉一杯壽酒，卻愁破費兵廚。
木蘭花慢
作者：劉克莊
朝代：宋

維摩居士室，晨有鵲、噪簷聲。排闥者誰歟，冶容袨服，寶髻珠瓔。疑是毗耶城裡，那天魔、變作散花人。姑射神仙雪豔，開元妃子春酲。鄜延第一次西京。姚魏是知名。向歐九記中，思公屏上，描畫難成。一自朝陵使去，賺洛陽、花鳥望昇平。感慨桑榆暮景，抉挑草木微情。
木蘭花慢
作者：劉克莊
朝代：宋

病翁將耳順，牙齒落、鬢毛疏。也慚愧君恩，放還田舍，免詣公車。兒時某丘某水，到如今、老矣可樵漁。寶馬華軒無分，蹇驢破帽如初。俘名箕斗竟成虛。磨折總因渠。帝錫餘別號，江湖聱叟，山澤仙臞。樽前未宜感慨，事猶須、看歲晏何如。衛武耄年作戒，伏生九十傳書。
木蘭花慢
作者：劉克莊
朝代：宋

瀛洲真學士，為底事、在紅塵。為語觸宮圍，沈香亭裡，瞋謫仙人。為親近君側者，見萬言策子惎劉蕡。為是尚方請劍，漢廷多憚朱雲。君言往事勿重陳。且斗酒邊身。也不會區區，算他甲子，記甚庚寅。爾曹譬如朝菌，又安知、老柏與靈椿。世上榮華難保，古來名節如新。
木蘭花慢
作者：劉克莊
朝代：宋

海濱蓑笠叟，駝背曲、鶴形臞。定不是凡人，古來賢哲，多隱於漁。任公子、龍伯氏，思量來島大上鉤魚。又說巨鰲吞餌，牽翻員嶠方壺。磻溪老子雪眉須。肘後有丹書。被西伯載歸，營丘茅土，牧野檀車。世間久無是事，問苔磯、痴坐待誰歟。只怕先生渴睡，釣竿拂著珊瑚。
木蘭花慢
作者：劉克莊
朝代：宋

古人吾不見，君莫是、鄭當時。更築就山房，躬耕谷口，名動京師。諸公任他袞袞，與杜陵野老共襟期。有客至門先喜，得錢沽酒何疑。昔年連轡柳邊歸。陳跡恍難追。況種桃道士，看花君子，回首皆非。相逢故人問訊，道劉郎、老去久無詩。把作一場春夢，覺來莫要尋思。
木蘭花慢
作者：劉克莊
朝代：宋

水亭凝望久，期不至、擬還差。隔翠幌銀屏，新眉初畫，半面猶遮。須臾淡煙薄靄，被西風掃不留些。失了白衣蒼狗，奪回雪兔金蟆。乘雲徑到玉皇家。人世鼓三撾。試自判此生，更看幾度，小住為佳。何須如鉤似玦，便相將、只有半菱花。莫遣素娥知道，和他發也蒼華。
木蘭花慢
作者：劉克莊
朝代：宋

新來衰態見，書懶讀，鏡休看。笑量窄才慳，卷無警策，杯有留殘。思量減些年甲，怎奈何、須與鬢難瞞。假使詔催上道，不如敕放還山。數年前乞掛衣冠。耄矣尚盤桓。且行歌拾穗，未應天上，解勝人間。仙家更無理會，至今傳、都廁處劉安。莫怪是翁矍鑠，止緣老子痴頑。
水龍吟
作者：劉克莊
朝代：宋

病翁一榻蕭然，不知世有歡娛事。雀羅庭院，載醪客去，催租人至。報答秋光，要些酒量，要些詩思。奈長鯨罷吸，寒蛩息響，查甌外、惟貪睡。窮巷幸無干贄。或相過、莫知誰氏。柴門草戶，闕人守舍，任伊題字。自和山歌，國風之變，離騷之裔。待從今向去，年年強健，插花高會。
水龍吟
作者：劉克莊
朝代：宋

病夫鬢禿顏蒼，不堪持向清溪照。一生枘鑿，壯夫瞋懦，通人嫌拗。讓當行家，勒浯西頌，草淮南詔。幸脫離沮洳，浮游江海，悠然逝、毋吞釣。宴坐蒲團觀妙。怪痴兒、舂糧求道。古人尚齒，迎他商皓，拜他龐老。鳩杖蒲輪，把身束縛，替人愁惱。煞為僧不了，下梢猶要，紫衣師號。
水龍吟
作者：劉克莊
朝代：宋

此翁幸自偏盲，那堪右目生微翳。羽流禳謝，緇郎懺悔，天乎無罪。客曰不然，也因口腹，也因瞻視。汝夜披黃卷，日餐丹荔，貽伊戚、將誰懟。長智都緣更事。盡今生、十分珍衛。暮年怕殺，汗青蠹簡，擘紅高會。也莫貪他，君謨舊譜，子云奇字。特邀張司業，看花題竹，韓家園內。
水龍吟
作者：劉克莊
朝代：宋

昔人風調誰高，二疏盛日還鄉里。公卿祖道，百城圍盡，爭傳佳事。聞自垂車日，都門外、送車凡幾。今世無工，盡置之勿道，焜煌處、獨青史。佳甚東陽山水。是昔時、釣遊某地。風流脫似，洛中耆老，一人而已。好為霞觴釂，正庭階、綵衣榮侍。便明朝有詔，啟門解說，值先生醉。
水龍吟
作者：劉克莊
朝代：宋

年年歲歲今朝，左弧懸罷渾無事。吾衰久矣，我辰安在，老之將至。懶寫京書，怕看除目，敗人佳思。把東籬掩定，北窗開了，悠然酌、頹然睡。客有過門投贄。道先生訪華胥氏。誰能辛苦，陪他綺語，記他奇字。屈指先賢，戴花老監，豈其苗裔。待異時約取，寬夫彥國，入耆英會。
水龍吟
作者：劉克莊
朝代：宋

平生酷愛淵明，偶然一出歸來早。題詩信意，也書甲子，也書年號。陶侃孫兒，孟嘉甥子，疑狂疑傲。與柴桑樵牧，斜川魚鳥，同盟後、歸於好。除了登臨吟嘯。事如天、莫相諮報。田園閒靜，市朝翻覆，回頭堪笑。節序催人，東籬把菊，西風吹帽。做先生處士，一生一世，不論資考。
水龍吟
作者：劉克莊
朝代：宋

即令七十平頭，豈能久作人間客。左車牙落，半分臂小，幾莖須白。挾種樹書，舉障塵扇，著遊山屐。任蛙蟆勝負，魚龍變化，儂方在、華胥國。島大功名官職。眼中花、須臾無跡。小兒破賊，二郎作相，有何奇特。同輩蕭疏，且留鐵漢，要摩銅狄。向寶釵樓裡，天津橋上，月明橫笛。
水龍吟
作者：劉克莊
朝代：宋

兒童不識樗翁。挽衣借問年今幾。少如彥國，大如君實，披襟高比。德業天淵，有些似處，鬚眉而已。願老身無事，小車乘興，名園內、行窩裡。做取出關周史。莫做他、下山園綺。從人謗道，是浮丘伯，是庚桑子。背傴肩高，幅巾藜杖，敞袍穿履。向畫圖上面，十分似個，見端門底。
水龍吟
作者：劉克莊
朝代：宋

先生避謗山棲，戒門不納高軒客。誰歟來者，吟詩張碧，詼諧侯白。禮數由他，謝郎著帽，王郎穿屐。且問花隨柳，舉杯邀月，那須預、人家國。香案旁邊供職。鳥飛空、何曾留跡。臞翁鐵漢，兩賢安在，百夫之特。但願王師，早俘頡利，早禽長狄。便太平無事，賣薪沽酒，騎牛腰笛。
水龍吟
作者：劉克莊
朝代：宋

先生放逐方歸，不如前輩抽身早。臺郎舊秩，看來俗似，散人新號。起舞非狂，行吟非怨，高眠非傲。嘆終南捷徑，太行盤谷，用卿法、從吾好。閉了草廬長嘯。後將軍來時休報。床頭書在，古人出處，今人非笑。制個淡詞，呷些薄酒，野花簪帽。願雲臺任滿，又還因任，賽汾陽考。
水龍吟
作者：劉克莊
朝代：宋

依然這後村翁，阿誰改換新曹號。虛名砂礫，旁觀冷笑，何曾明道。吟歇後詩，說無生話，熱瞞村獠。被兒童盤問，先生因甚，身頑健、年多少。不茹園公芝草。不曾餐、安期瓜棗。要知甲子，陳摶差大，邵雍差小。肯學痴人，據鞍求用，染髭藏老。待眉毛覆面，看千桃謝，閱三松倒。
水龍吟
作者：劉克莊
朝代：宋

不須更問旁人，勸君自拂青銅照。幅巾短褐，有些野逸，有些村拗。兩度呼來，也曾批敕，也曾還詔。笑先生此手，今堪何用，苔磯上、堪垂釣。白雪新腔高妙。把儂家、調疏稱道。六韜未試，抑詩未作，如何歸老。玉帶金貂，星兒快活，天來煩惱。待自箋年甲，繳還官職，換山翁號。
水龍吟
作者：劉克莊
朝代：宋

祁公一度貂蟬，先生三度貂蟬了。燔柴升輅，銀蟾燭夜，金烏騰曉。喜動龍顏，瑞班虹玉，歸功元老。縱擎天力倦，明農心切，先還取、中書考。末著留侯難辦，算除非、煩他商皓。紫芝產遍，赤松待久，何時高蹈。人世無過，魚羹飯美，布衾銘好。待角巾東路，蹇驢北阜，伴公遊釣。
水龍吟
作者：劉克莊
朝代：宋

行藏自決於心，不消謀及門前客。平生慕用，著書玄晏，掛冠貞白。帝獎孤高，別加九錫，一筇雙屐。更賜之車服，胙之茅土，依稀在、槐安國。頻領竹宮清職。仰飛仙、猶龍無跡。與誰同去，挑包徐甲，負轅班特。蹉過明師，且尋狎友，杜康儀狄。笑謝公曠達，暮年垂淚，聽桓郎笛。
水龍吟
作者：劉克莊
朝代：宋

鬳齋不是凡人，海山仙聖知來處。清英融結，佩瑤臺月，飲金莖露。翰墨流行，禁中有本，御前停箸。向弘文館裡，薰風殿上，親屬和、微涼句。已被昭陽人妒。更那堪、鼎成龍去。曾傳寶苑，曾將玉杵，付長生兔。地覆天翻，河清海淺，朱顏常駐。算給扶朝者，臨雍拜者，下梢須做。
水龍吟
作者：劉克莊
朝代：宋

此翁飽閱人間，三生似是劉賓客。若論輩行，早陪韓柳，晚交元白。老矣安能，為人取履，與人爭屐。嘆酒泉郡遠，醉鄉路絕，今何處、堪開國。解去冰銜華職。遍空山、難尋行跡。道旁喘月，田間臥草，也勝郊特。宰相□□，周公留召，婁公容狄。喜時平身健，三行社飲，一聲樵笛。
水龍吟
作者：劉克莊
朝代：宋

當年玉立清揚，屋樑落月偏相照。而今衰颯，形骸百醜，情懷十拗。久已飾巾、尚堪扶杖，聽山東詔。盡後車載汝，營丘封汝，何必在、磻溪釣。晚悟儋書玄妙。懶從他、鍾離傳道。不論資望推排，也做五更三老。宋玉多悲，唐衢喜哭，好閒煩惱。問天公，撲斷散人二字，賜龜蒙號。
沁園春
作者：劉克莊
朝代：宋

帝賜玄圭，臣妾潘衡，奴隸侯璋。因封還除目，見瞋鬼質，竄塗贄卷，取怨奇章。肯比寒儒，自誇秘寶，十襲庭邽寸許香。下岩石，要朝朝磨試，不論閒忙。何須狗監揄揚。這衡尺曾經聖手量。縱埋之地下，居然光怪，棲之樑上，亦恐偷將。蓬戶無人，花村有犬，添幾重茅覆野堂。交遊少，約文房四友，泛浩摩蒼。
沁園春
作者：劉克莊
朝代：宋

慚愧清朝，罷貢包茅，住發牙璋。便羊裘歸去，難留嚴子，牛衣病臥，肯泣王章。疇昔憂天，如今懷土，田舍雞肥社酒香。甘雨足，且免扶鋤苦，免踏車忙。先生少擬荀揚。晚自覺才衰可斗量。甚都無白鳳，飛來玄草，亦無紫氣，下燭干將。待得新亭，倒持手版，何似抽還政事堂。榮與辱，算到頭由我，不屬蒼蒼。
沁園春
作者：劉克莊
朝代：宋

少工藝文，朱絲練弦，黃流在璋。值虞廷戛擊，簫韶之樂，周王壽考，追琢其章。汾水雁飛，鼎湖龍遠，魂返今無異域香。浮生短，更兩輪屋角，來去荒忙。人言八十鷹揚。笑千歲如何尺捶量。但負圖龜馬，藏之為寶，舐丹雞犬，去不能將。友魯申公，師浮丘伯，尚可教書村學堂。投老淚，瞻越山紫翠，陵樹青蒼。
沁園春
作者：劉克莊
朝代：宋

昔臥龍公，北走曹瞞，西克劉璋。看沙頭八陣，百神呵護，渭濱一表，三代文章。絕笑渠儂，平生奸偽，死未忘情履與香。籌筆處，遣子丹引去，仲達奔忙。紛紛跋扈飛揚。這老子高深未易量。但綸巾指授，關河震動，靈旗征討，夷漢賓將。到得市朝，變為陵谷，千載烝嘗丞相堂。錦城外，有囀鸝音好，古柏皮蒼。
沁園春
作者：劉克莊
朝代：宋

我羨君歸，一路秋風，芙蓉木犀。想慈顏望久，靈烏乍噪，新眉畫就，郎馬頻嘶。忙脫征衫，快呼斗酒，細為家人說建溪。爭知道，這中年懷抱，最怕分攜。丈夫南北東西。應笑殺離筵粉淚啼。悵佳人來未，碧雲冉冉，王孫去後，芳草萋萋。明日相思，山重水複，古道人稀茅店雞。元龍老，有高樓百尺，誰共登梯。
沁園春
作者：劉克莊
朝代：宋

我夢見君，戴飛霞冠，著宮錦袍。與牧之高會，齊山詩酒，謫仙同載，採石風濤。萬卷星羅，千篇電掃，肯學窮兒事楚騷。掀髯嘯，有魚龍鼓舞，狐兔悲嗥。英雄埋沒蓬蒿。誰摸索當年劉與曹。嘆事機易失，功名難偶，誅茅西崦，種秫東皋。柵有雞豚，庭無羔雁，道是先生索價高。人間窄，待相期海上，共摘蟠桃。
沁園春
作者：劉克莊
朝代：宋

我所思兮，延陵季子，別來九春。笑是非浮論，白衣蒼狗，文章定價，秋月華星。獨步岷峨，後身坡潁，何必荀家有二仁。中朝裡，看叔兮袞斧，伯也絲綸。洛中曾識機雲。記玉立堂堂九尺身。嘆苕溪漁艇，幽人孤往，雁山馬鬣，弔客誰經。宣室釐殘，玄都花謝，回首舊遊存幾人。新腔美，堪洗空恩怨，喚起交情。
沁園春
作者：劉克莊
朝代：宋

天造梅花，有許孤高，有許芬芳。似湘娥凝望，斂君山黛，明妃遠嫁，作漢宮妝。冷豔誰知，素標難褻，又似夷齊餓首陽。幽雅意，縱寫之縑楮，未得毫芒。曾經諸老平章。只一個孤山說影香。便詔書存問，漫招處士，節旄落盡，早屈中郎。日暮天寒，山空月墮，茅舍清於白玉堂。寧淡殺，不敢憑羌笛，告訴淒涼。
沁園春
作者：劉克莊
朝代：宋

安得奇材，頸系單于，首提子璋。便做些功業，勝窮措大，聚螢武子，吞鳳君章。笑殺豎儒，錯翻故紙，屈馬何曾有豔香。榆塞外，恰棗紅時候，想羽書忙。腰錢騎鶴維揚。分表事誰能預測量。嘆防身一劍，壯圖濩落，建侯萬里，老境相將。讀枕函書，寶家藏笏，免使他人笑弗堂。吾衰矣，雖尚存右臂，不解擎蒼。
沁園春
作者：劉克莊
朝代：宋

何處相逢，登寶釵樓，訪銅雀臺。喚廚人斫就，東溟鯨膾，圉人呈罷，西極龍媒。天下英雄，使君與操，餘子誰堪共酒杯。車千兩，載燕南趙北，劍客奇才。飲酣畫鼓如雷。誰信被晨雞輕喚回。嘆年光過盡，功名未立，書生老去，機會方來。使李將軍，遇高皇帝，萬戶侯何足道哉。披衣起，但淒涼感舊，慷慨生哀。
沁園春
作者：劉克莊
朝代：宋

剝啄誰歟，戶外一賓，布衣麻鞋。有舌端雄辨，機鋒破的，袖中行卷，錦繡成堆。閽啟上賓，儂觀諸老，個主人公喜挽推。怎奈向，今十分衰颯，非昔形骸。閽言賓怒如雷。因底事朱門晏未開。假使汝主公，做他將相，懶迎揖客，緊閉翹材。病叟慚惶，尊官寧耐，待鐵柺先生旋出來。賓性急，懷生毛名紙，興盡而回。
沁園春
作者：劉克莊
朝代：宋

吉夢維何，男子之祥，載弄之璋。嗟我辰安在，斯文後死，力侔元氣，手抉天章。學稼田荒，煉丹灶壤，稽首南華一瓣香。休休也，免王良友笑，屑往來忙。浮名鬥挹箕揚。世豈有明珠百斛量。嘆種來瑤草，年深未熟，挑成錦字，道遠難將。遷轉不行，形容盡變，盍改稱呼號瞎堂。遺弓遠，愴帝鄉雲白，禹會山蒼。
沁園春
作者：劉克莊
朝代：宋

遼鶴重來，不見繁華，只見凋殘。甚都無人詠，何郎詩句，也無人報，書記平安。閭里俱非，江山略是，縱有高樓莫倚欄。沈吟處，但螢飛草際，雁起蘆間。不辭露宿風餐。怕萬里歸來雙鬢斑。算這邊贏得，黑貂裘敞，那邊輸了，翡翠衾寒。檄草流傳，吟箋倚閣，開到瓊花亦懶看。君記取，向中州差樂，塞地無歡。
沁園春
作者：劉克莊
朝代：宋

載籍以來，於宇宙間，有功者誰。自唐堯諮禹，水行由地，宗周微管，夏變為夷。謝傅棋邊，萊公骰畔，淝水澶淵送捷旗。天不偶，生堂堂國老，真太平基。雅懷厭倦臺司。新天子殷勤留帝師。向朝堂袞繡，萬羊非泰，湖山絛褐，兩鶴相隨。壽過磻溪，德如淇澳，進了丹書作抑詩。蒯緱客，願年年歲歲，來獻新詞。
沁園春
作者：劉克莊
朝代：宋

莫羨渠儂，白玉成樓，黃金築臺。也不消顛怪，騎驎被髮，誰能委曲，令鳩為媒。鬢有二毛，袖閒雙手，只了持螯與把杯。公過矣，賞陳登豪氣，杜牧粗才。便煩問訊張雷。甚鬥宿無光劍不回。想閣中鳴佩，時攜客去，壁間懸榻，近有誰來。撤我虎皮，讓君牛耳，誰道兩賢相厄哉。中年後，向歌闌易感，樂極生哀。
沁園春
作者：劉克莊
朝代：宋

華髮蕭蕭，歸碧雞坊，出金馬門。把一枝色筆，擲還郭璞，些兒殘錦，回乞天孫。永免朝參，更無宣鎖，送老三家水竹村。休休也，任巫陽來下，未易招魂。茅簷安得庖閽。倩便了沽來酒滿樽。嘆角巾東路，吾尋初服，上書北闕，子漫危言。漏院霜靴，火城雪轡，得似先生敗絮溫。安危事，付布衣融泰，鼎足膺蕃。
沁園春
作者：劉克莊
朝代：宋

餘少之時，賦如仲宣，檄如孔璋。也曾觀萬舞，鋪陳商頌，曾聞九奏，製作堯章。抖擻空囊，存留諫笏，猶帶虛皇案畔香。今歸矣，省聽雞騎馬，趁早朝忙。榻前密啟明揚。宰物者方持玉尺量。元未嘗棄汝，自雲耄及，無寧壽我，或者天將。富有圖書，貧無釵澤，不似安昌列後堂。新腔好，任伊川看見，非褻穹蒼。
沁園春
作者：劉克莊
朝代：宋

馴於蹇驢，清於賜駒，我行爾從。幸柴車堪駕，何慚韓眾，藥苗可採，長伴龐公。野澗泉甘，陽坡草暖，有柏葉松枝充短供。修夢想，去遊靈囿沼，入望夷宮。與誇奪子爭雄。生與死未知誰手中。況嗾獒者眾，放麑人少，大將觸網，小亦傷弓。風月和柔，山林深密，折角何如且養茸。二蟲喜，各銜花拜跪，來壽樗翁。
沁園春
作者：劉克莊
朝代：宋

有個頭陀，形等枯株，心猶死灰。幸春山筍賤，無人爭吃，夜爐芋美，與客同煨。何處旛花，忽相導引，莫是天宮迎赴齋。又疑道，向毗耶城裡，講席初開。這邊尚自徘徊。笑那裡紛紛早見猜。有尊神奮杵，拳粗似缽，名緇豎拂，喝猛如雷。老子無能，山僧不會，誰誤檀那舉請哉。山中去，便百千億劫，休下山來。
沁園春
作者：劉克莊
朝代：宋

歲暮天寒，一劍飄然，幅巾布裘。盡緣雲鳥道，躋攀絕頂，拍天鯨浸，笑傲中流。疇昔奇君，紫髯鐵面，生子當如孫仲謀。爭知道，向中年猶未，建節封侯。南來萬里何求。因感慨橋公成遠遊。嘆名姬駿馬，都成昨夢，只雞斗酒，誰吊新丘。天地無情，功名有命，千古英雄只麼休。平生客，獨羊曇一個，灑淚西州。
沁園春
作者：劉克莊
朝代：宋

歷事三朝，覲而執圭，祭而裸璋。更宮蓮引入，視淮南草，御屏錄了，露會稽章。貪膜外榮，遺身後臭，曄也平生漫傳香。顏發改，獨丹基無恙，事在休忙。曹丘生莫遊揚。這瞎漢還曾自配量。已化為胡蝶，穿花栩栩，懶陪鵷鷺，佩玉鏘鏘。機蹉面前，鍾聞飯後，我上堂時眾下堂。從前錯，欲區區手援，天下黔蒼。
沁園春
作者：劉克莊
朝代：宋

疇昔遭逢，薰殿之琴，清廟之璋。謝錦袍打扮，佯狂太白，黃冠結裹，老大知章。種杏仙人，看桃君子，得似籬邊嗅晚香。從人笑，笑安車迎晚，只履歸忙。後身定作班揚。彼撼樹蚍蜉不自量。偶有時戲筆，官奴藏去，有時醉墜，宗武扶將。永別鵷鸞，已盟猿鶴，肯學周顒出草堂。從人笑，我韓公齒豁，張鎬眉蒼。
沁園春
作者：劉克莊
朝代：宋

莫信人言，虺不如熊，瓦不如璋。為孟堅補史，班昭才學，中郎傳業，蔡琰詞章。盡洗鉛華，亦無瓔珞，猶帶栴檀國裡香。笑貧女，尚寒機軋軋，催嫁衣忙。好逑不數潘楊。占夢者曾言大秤量。待銀河浪靜，金針穿了，藍橋路近，玉杵攜將。倩似凝之，媲如道韞，簾卷燕飛王謝堂。恁時節，看孫皆朱紫，翁未皤蒼。
沁園春
作者：劉克莊
朝代：宋

老子衰頹，晚與親朋，約法三章。有談除目者，勒回車馬，談時事者，麾出門牆。已掛衣冠，怕言軒冕，犯令先當舉罰觴。書尺裡，但平安二字，多少深長。溪翁苦未相忘。我今有雙魚煩寄將。道荒蕪羞對，宮中蓮燭，昏花難映，閣上藜光。聞廟瑟音，識關雎亂，詩學專門盡不妨。百年後，尚庶幾申白，不數韋康。
沁園春
作者：劉克莊
朝代：宋

一卷陰符，二石硬弓，百斤寶刀。更玉花驄噴，鳴鞭電抹，烏絲闌展，醉墨龍跳。牛角書生，虯髯豪客，談笑皆堪折簡招。依稀記，曾請纓系粵，草檄徵遼。當年目視雲霄。誰通道淒涼今折腰。悵燕然未勒，南歸草草，長安不見，北望迢迢。老去胸中，有些磊塊，歌罷猶須著酒澆。休休也，但帽邊鬢改，鏡裡顏凋。
法駕導引
作者：劉克莊
朝代：宋

樵柯爛，丹灶熟，一跳出紅塵。鬥紫一雙龍奮贄，帝青九萬里為程。赤腳踏層雲。鞭鸞上，騎麟下，彷佛睹崑崙。灑馬鬃泉蘇赤地，翻蟾滴水漲滄溟。笑殺懵仙人。
清平樂
作者：劉克莊
朝代：宋

風高浪快。萬里騎蟾背。曾識姮娥真體態。素面元無粉黛。身遊銀闕珠宮。俯看積氣濛濛。醉裡偶搖桂樹，人間喚作涼風。
清平樂
作者：劉克莊
朝代：宋

纖雲掃跡。萬頃玻璃色。醉跨玉龍游八極。歷歷天青海碧。水晶宮殿飄香。群仙方按霓裳。消得幾多風露，變教人世清涼。
清平樂
作者：劉克莊
朝代：宋

宮腰束素。只怕能輕舉。好築避風臺護取。莫遣驚鴻飛去。一團香玉溫柔。笑顰俱有風流。貪與蕭郎眉語，不知舞錯伊州。
清平樂
作者：劉克莊
朝代：宋

冰輪萬里。雲卷天如洗。先向海山生大士。卻誕卯金之子。冰盆荔子堪嘗。膽瓶茉莉尤香。震旦人人炎熱，補陀夜夜清涼。
清平樂
作者：劉克莊
朝代：宋

休彈別鶴。淚與弦俱落。歡事中年如水薄。懷抱那堪作惡。昨宵月露高樓。今朝煙雨孤舟。除是無身方了，有身長有閒愁。
清平樂
作者：劉克莊
朝代：宋

人間喘汗。無計翻銀漢。有個至人來震旦。宴坐補陀巖畔。吾聞福壽難量。待看海底生桑。乞取淨瓶一滴，普教大地清涼。
溪庵放言十首·其六
作者：劉克莊
朝代：宋

少而汲汲皇皇，老猶踽踽凉凉。
即今歸□□□，□□起瞻四方。
漢宮春
作者：劉克莊
朝代：宋

公似寒梅，向層冰積雪，越樣清奇。仙溪前輩相望，可比方誰。百篇剴切，似君謨、又似當時。更正簡，相君顓面，崇清老子龐眉。未可卷懷袖手，續平泉莊記，綠野堂詩。苦言譬如食欖，回味方思。嗣皇訪落，怪鶴書、直恁來遲。煩借問，二童一馬，幾時入尉瞻儀。
漢宮春
作者：劉克莊
朝代：宋

京輦相逢，憶茂陵臨御，俱詣天官。絳紗玉斧咫尺，先引頭班。桃花滿觀，與貞元、朝士同看。歸騎晚，春城笳吹，冶遊侵曉方還。回首龍髯何在，漫共談前事，淚灑橋山。誰憐白頭柱史，獨出函關。君如春柳，到而今、也帶蒼顏。憑寄語，江州司馬，琵瑟且止休彈。
漢宮春
作者：劉克莊
朝代：宋

吉語西來，已袞歸行闕，冊拜頭廳。唐家豈可，一日輕去玄齡。洛英蜀客，老成人、幾半朝廷。但管取，三邊無警，活他百萬生靈。槐第安排敕設，有藕如船大，有棗如瓶。瑤環瑜珥繞席，個個寧馨。一般奇特，中臺星、拜老人星。誰知得，眉攢萬國，華筵少醉多醒。
漢宮春
作者：劉克莊
朝代：宋

謝病歸來，便文殊相問，懶下禪床。雀羅晨有剝啄，顛倒衣裳。袖中贄卷，原夫輩、安敢爭強。若不是，子期苗裔，也應通譜元常。村叟雞鳴籟動，更休煩簫管，自協宮商。酒邊喚回柳七，壓倒秦郎。一觴一詠，老尚書、閒殺何妨。煩問訊，雪洲健否，別來莫有新腔。
漢宮春
作者：劉克莊
朝代：宋

老子今年，忽七旬加七，飽閱炎涼。夜窗猶坐書案，點勘偏旁。浮榮膜外，這些兒、感謝蒼蒼。試看取，名園甲第，主人幾個還鄉。淇澳磻溪二叟，向王朝抑抑，牧野洋洋。申公被蒲輪算，來議明堂。平章前哲，駕青牛、去底差強。自櫽括，山歌送酒，不消假手長房。
漢宮春
作者：劉克莊
朝代：宋

牆角殘紅，恍徐娘雖老，尚有丰姿。紛綸絳節導從，不要街司。隨波萬點，似阿房、漂出殘脂。休懊惱，丹鉛褪盡，本來冰雪為肌。老子平生心鐵，被色香牽動，愁上雙眉。且祝東風小緩，瀝酒芒兒。道伊解凍，甚潘郎、鬢雪難吹。猶憶侍，鈞天廣宴，萬紅舞袖披披。
漢宮春
作者：劉克莊
朝代：宋

此老先生，尚不留東閣，肯博西涼。我儂爭敢，來近思曠之旁。朱顏未改，絕勝如、蔡義張蒼。元自有，安丹灶地，何須求白雲鄉。欲綴小詞稱壽，□譬如河伯，觀海盳洋。遙知垂弧甲第，置酒華堂。且吟梁甫，誰管他、冶子田強。試問取，壺翁仙訣，幾時傳與君房。
漢宮春
作者：劉克莊
朝代：宋

多謝句芒，露十分春信，一種仙姿。主人領客卜夜，也喚分司。天葩國豔，幾曾煩、薄粉濃脂。微似有，酒潮玉頰，更無粟起香肌。猶記老婆年少，愛斜簪寶髻，淺印紅眉。回頭笑他桃杏，太赤些兒。而今零落，更禁當、多少風吹。君看取，梢頭點滴，絕勝樹下紛披。
漢宮春
作者：劉克莊
朝代：宋

青女初晴，向醜梢枯乾，幻出妍姿。休煩苑史翦綵，別有神司。東皇太乙，敕瑤姬、淡傅胭脂。還似得、華清湯暖，薄綃半卸冰肌。應笑楚宮痴絕，略施朱則個，便妒蛾眉。唐人更無籍在，浪比紅兒。祥雲難聚，且丁寧、鐵笛輕吹。拼醉倒，花間一霎，莫教絳雪離披。
漢宮春
作者：劉克莊
朝代：宋

酷愛名花，本不貪妖豔，惟賞幽姿。烏臺舊案累汝，牽惹隨司。冰層雪積，獨伊家、點絳凝脂。應冷笑，海棠醉睡，牡丹未免豐肌。舞殿歌臺此際，各新塗妝額，別畫宮眉。那知有人淡泊，不識蟲兒。春鶯去也，玉參差、分付誰吹。空傳得，暗香疏影，瑣窗捲了還披。
燭影搖紅
作者：劉克莊
朝代：宋

拙者平生，不曾乞得天孫巧。那回忝扈屬車來，豈是齊卿小。此膝不曾屈了。更休文、腰難運掉。前賢樣子，表聖宜休，申公告老。涼簟安眠，絕勝儤直鈴聲攪。集中大半是詩詞，幸沒潮州表。月夕花朝詠嘯。嘆人間、愁多樂少。蓬萊有路，辦個船兒，逆風也到。
縱筆六言七首·其六
作者：劉克莊
朝代：宋

精衛銜石填海，醯雞以甕爲天。
拊石鳳翔千仞，□□龍沕九淵。
解連環
作者：劉克莊
朝代：宋

旁人嘲我。甚鬢毛都禿，齒牙頻墮。不記是、何代何年，盡元祐熙寧，儂常喑麼。退下驢兒，今老矣、豈堪推磨。要掛冠神武，幾番說了，這回真個。親朋紛紛來賀。況弟兄對榻，兒女團坐。願世世、相守茅簷，便宰相時來，二郎休作。白佇烏巾，誰通道、神仙曾過。揀人間、有松風處，曲肱高臥。
解連環
作者：劉克莊
朝代：宋

揆餘初度。笑汝曹緋綠，乃翁蒼素。一甲子、帶水拖泥，今歲謝君恩，放還山去。政事堂中，把手版、分明抽付。向門前客道，老子出遊，人不知處。小車萬花引路。又誰能記得，觀裡千樹。老冉冉、歡意闌珊，縱桃葉多情，難喚同渡。買只船兒，穩載取、筆床茶具。便芸瓜、一生一世，勝侯千戶。
解連環
作者：劉克莊
朝代：宋

懸弧之旦。憶爭騎竹馬，各懷金彈。恨歲月、去我堂堂，向酒畔愁生，鏡中顏換。灶壤丹飛，慢追悔、鄴侯婚宦。已發心懺悔，免去猴冠，卸下麟楦。依稀僕家鐵漢。雖未梢老壽，初節魔難。幸聞早、省了柳枝，更送了朝雲，塵念俱斷。丈室蕭然，獨病與、樂天相伴。但歸依西方，拈起向來一瓣。
解連環
作者：劉克莊
朝代：宋

左弧懸了。把柴門閂定，悄無人到。慚傀得、一二親朋，□□□□□，溫存枯槁。玉軸銀鉤，攛掇我、比磻溪老。乏瓊琚可報，惟有聲聲，司馬稱好。卷收絨韉錦襖。且行拾遺穗，醉藉芳草。做一個、物外閒人，省山重擔擎，天大煩惱。昔似龍鸞，今踏颯、不驚魚鳥。願從茲、享回仙壽，準汾陽考。
贈無菴于道人六言一首
作者：劉克莊
朝代：宋

□無盡空諸有，孤立何須同參。
道人不置産業，寄跡孟家廢菴。
贈碧眼相士六言二首·其二
作者：劉克莊
朝代：宋

荀卿子論心形，許負書說氣色。
我雖□□□□，□□看未成碧。
轉調二郎神·二郎神
作者：劉克莊
朝代：宋

近來塞上，喜蠟彈、羽書清省。更萬灶分屯，百年和糴，慚傀而今半省。蒙韃殘兵騎豬遁，永絕生猺侵省。做個太平民，戴花身健，催租符省。何幸。行人來密，僉軍抽省。但進有都俞，退無科瑣，不用依時出省。子厚南宮，仲舒西掖，又報岑參東省。趁此際、納祿懸車，亦為大司農省。
轉調二郎神·二郎神
作者：劉克莊
朝代：宋

黃粱夢覺，忽跳出、北扉西省。今似得何人，老僧退院，秀才下省。罷草河西淮南詔，沒一字、諮尚書省。已交侶樵漁，免教人道，彌封官省。多幸。條冰解去，新銜全省。笑殺太師光，賜靈壽杖，有詔扶他入省。死諡醉侯，生封詩伯，此事不關朝省。便茅屋、送老雲邊，也勝倚金華省。
轉調二郎神·二郎神
作者：劉克莊
朝代：宋

抽還手版，受用處、十分輕省。便衣翦家機，飯炊躬稼，且免支移系省。帝憫龍鍾蠲朝謁，予長假、毋煩申省。笑木石虛齋，暮年忺做，端明提省。閒冷。橐金散盡，書筒來省。有小小樓兒，看山待月，絕勝崔公望省。兩鶴隨軒，一奴負鍤，此外諸餘從省。把一身本末，綠章奏過，泰玄都省。
轉調二郎神·二郎神
作者：劉克莊
朝代：宋

人言官冗，老病底、法當先省。況行則蹣跚，立時跛倚，倖免做他兩省。客怕逢迎書慵答，得省處、而今姑省。笑落盡桃花，僕家夢得，重來郎省。涼冷。綀衣差薄，蒲葵堪省。嘆三紀單棲，二毛純白，情味似潘騎省。鬻馬遣姬，惟書與畫，點檢依然難省。也不用、畜犬防偷，老去睡眠常省。
轉調二郎神·二郎神
作者：劉克莊
朝代：宋

一筇兩屨，導從比、在京差省。更不草白麻，不批黃敕，稍覺心清力省。幸有善和書堪讀，何必然藜芸省。且閣起莊騷，專看老易，課程尤省。夢境。槐陰禁苑，藥翻綸省。紙裹裡，有青銅錢三百，送與酒家展省。吊李白墳，掛徐君劍，零落端平同省。僅留得、老子婆娑，怎不拂衣華省。
送人西上·其二
作者：劉克莊
朝代：宋

賀白詞□□□□，□□□□□□先。
飛騰海鶻并天馬，隔結□□□□□。
□□□□□點首，劍神紫氣夜衝天。
□□□□□□□，□□□□一券傳。
送强甫赴惠安六言十首·其八
作者：劉克莊
朝代：宋

村叟昔嘗爲宰，溪民今未忘吾。
汝父德薄勿效，前有子野易□。
送明甫赴銅鉛場六言七首·其三
作者：劉克莊
朝代：宋

山程行店絕少，官舍去家匪遥。
吾聞粉□□□，□□紅巾已梟。
送月蓬道人南遊寄呈陽岩侍讀直院侍郎六言三首·其三
作者：劉克莊
朝代：宋

□□士之淵藪，陽巖學者山斗。
三麻九制□□，要渠一馬來否。
送月蓬道人南遊寄呈陽岩侍讀直院侍郎六言三首·其二
作者：劉克莊
朝代：宋

首從淇奧君子，數到越王潞公。
世僅有一兩箇，君毋□八十翁。
送顔□之清漳六言三首·其三
作者：劉克莊
朝代：宋

昔有華陽真逸，今惟員嶠老仙。
懸弧小余□歲，拈花先我兩年。
長相思
作者：劉克莊
朝代：宋

勸一杯。復一杯。短鍤相隨死便埋。英雄安在哉。眉不開。懷不開。幸有江邊舊釣臺。拂衣歸去來。
長相思
作者：劉克莊
朝代：宋

寒相催。暖相催。催了開時催謝時。丁寧花放遲。角聲吹。笛聲吹。吹了南枝吹北枝。明朝成雪飛。
長相思
作者：劉克莊
朝代：宋

朝有時。暮有時。潮水猶知日兩回。人生長別離。來有時。去有時。燕子猶知社後歸。君行無定期。
長相思
作者：劉克莊
朝代：宋

煙悽悽。草悽悽。野火原頭燒斷碑。不知名姓誰。印累累。冢累累。千萬人中幾個歸。榮華朝露晞。
長相思
作者：劉克莊
朝代：宋

風蕭蕭。雨蕭蕭。相送津亭折柳條。春愁不自聊。煙迢迢。水迢迢。準擬江邊駐畫橈。舟人頻報潮。
風流子
作者：劉克莊
朝代：宋

松桂各參天。石橋下，新種一池蓮。似仙子御風，來從姑射，地靈獻寶，產向藍田。曾入先生虛白屋，不喜傅朱鉛。記茂叔溪頭，深衣聽講，遠公社裡，素衲安禪。山間。多紅鶴，端相久，驀地飛去蹁躚。但蝶戲鷺翹，有時偷近旁邊。對月中乍可，伴娥孤另，牆頭誰肯，窺玉三年。俗客濃妝，安知國豔天然。
鳳凰閣
作者：劉克莊
朝代：宋

元規端委，得似幼輿丘壑。人言此輩宜高閣。幾載種天隨菊，採龐公藥。龍尾道、難安汗腳。浮榮菌蕣，選甚庶官從橐。對床句、子真佳作。安用羨伊結駟，嘆儂羅雀。呼便了、沽來共酌。
鵲橋仙
作者：劉克莊
朝代：宋

香芸闢蠹，青藜燭閣，天上寶書萬軸。前回讀得未精詳，更罰走、一遭重讀。松風如故，丹爐如故，坐閱人間陵谷。回頭調戲竊桃兒，且寧耐、等他桃熟。
鵲橋仙
作者：劉克莊
朝代：宋

閣中芸冷，觀中桃謝，誰問貞元朝士。吾宗一句好書紳，但記取、毋汙青史。不交平勃，不遊田竇，也不朋他牛李。平章此去似何人，似洛社、戴花舞底。
鵲橋仙
作者：劉克莊
朝代：宋

一封奏御，九重知己，不假吹噓送上。從今穩穩到蓬萊，三萬裡、沒些風浪。臣年雖老，臣卿尚少，一片丹心葵向。何須遠比馬賓王，且做取、本朝种放。
鵲橋仙
作者：劉克莊
朝代：宋

俱登瀛館，俱還洛社，各自健如黃犢。不消外監與留臺，也不要、嵩山崇福。我如原父，君如貢父，且把漢書重讀。韓公當局等閒過，又看到、溫公當局。
鵲橋仙
作者：劉克莊
朝代：宋

去年無麥，今年多稼，盡是君侯心地。向來寺寺總拘樁，今有不拘樁底寺。省倉展日，米場鐫價，萬落千村蒙惠。更將補納放寬些，便是個、西京循史。
鵲橋仙
作者：劉克莊
朝代：宋

女孫笄珥，男孫袍笏，少長今朝鹹集。且留晚節伴寒香，莫要似、春華性急。大招吟了，巫咸下了，未愛修門重入。我儂不做佛漳閩，免大雪、庭中呆立。
鵲橋仙
作者：劉克莊
朝代：宋

御屏錄了，冰銜換了，酷似香山居士。草堂丹灶莫留他，且領取、忠州刺史。移來芳樹，摘來珍果，壓盡來禽青李。三千年一薦金盤，又不是、玄都栽底。
鵲橋仙
作者：劉克莊
朝代：宋

我如龔勝，君如龔舍，拂袖同歸鄉里。共騎竹馬有誰存，總喚入、耆英社裡。蒼華尚黑，黃婆方旺，爭問翁年今幾。一門兩個老人星，直看見、孫兒生子。
鵲橋仙
作者：劉克莊
朝代：宋

有時塊坐，有時扶起，門外草深三尺。山禽肯喚我為哥，句句道、哥行不得。此兒害跛，群兒拍手，次第加公九錫。不消長塵短轅車，但乞取、一枝鶴膝。
鵲橋仙
作者：劉克莊
朝代：宋

蒲鞭漸弛，缿筒漸少，安用知他簾外。從今也莫察淵魚，做到不忍欺田地。四民香火，五營笳吹，來獻一杯壽水。大家贊祝太夫人，長伴取、魯侯燕喜。
鵲橋仙
作者：劉克莊
朝代：宋

金風淅淅，銀河淡淡，長少群賢畢會。平生心事麴生知，怪此夕、惺惺相對。玄花生眼，新霜點鬢，不肯遮藏老態。人間何處有仙方，擘劃得、二三百歲。
鵲橋仙
作者：劉克莊
朝代：宋

出通明殿，入耆英社，誰似侍郎洪福。掌中元自有三珠，更檢校、諸孫夜讀。管他萊相，管他鶴相，留我本來面目。希夷一枕未曾醒，笑人世，幾回翻局。
如夢令
作者：劉南翁
朝代：宋

沒計斷春歸路。借問春歸何處。鶯燕也含愁，總對落花無語。春去。春去。門掩一庭疏雨。
六麼令
作者：劉壎
朝代：宋

曉來寒角，吹起愁相觸。亂雲黯淡江渚，疏柳雙鴉宿。錦瑟銀屏何處，花霧翻香曲。柔紅嬌綠。魂消往夢，羞向孤梅說幽獨。燕支曾印素袂，絳豔收殘馥。頻問訊，道新來悶損纖腰束。多謝芳心惓戀，羅結文鴛蹴。前歡誰卜。雲箋封蠟，就寄相思恨盈匊。
惜餘春慢·選冠子
作者：劉壎
朝代：宋

玉勒絲鞭，彩旗紅索，總向愁中休了。偏憐景媚，為甚愁濃，都為雨多晴少。桃杏開到梨花，紅印香印，綠平幽沼。也無饒、紅藥殿春，更作薄寒清峭。塵夢裡、暗換年華，東風能幾，又把一番春老。鶯花過眼，蠶麥當頭，朝日濃陰籠曉。休恨煙林杜鵑，只恨啼鳩，呼雲聲杳。到如今，暖靄烘晴，滿地綠陰芳草。
清平樂
作者：劉壎
朝代：宋

鏗金戛玉。彈就神仙曲。鐵撥鵾弦清更熟。新腔渾勝俗。教坊盡道名師。聲華都處俱知。指日內前宣喚，雲韶獨步丹墀。
湘靈瑟
作者：劉壎
朝代：宋

酸風泠泠。哀笳吹數聲。碎雨冥冥。泣瑤英。花心路，芙蓉城。相思幾回魂驚。腸斷墳草青。
燭影搖紅
作者：劉壎
朝代：宋

院落黃昏，殘霞收盡廉纖雨。天香富貴洛陽城，巧費春工作。自笑平生吟苦。寫不盡、此花風度。玉堂銀燭，翠幄畫闌，萬紅爭妒。那更深宵，寒光幻出清都府。嫦娥跨影下人間，來按紅鸞舞。連夜杯行休駐。生怕化、彩雲飛去。酒闌人靜，月淡塵清，曉風輕露。
謁金門
作者：劉壎
朝代：宋

春正媚。閒步武陵源裡。千樹霞蒸紅散綺。一枝高插髻。飛過洞庭煙水。酩酊莫教花墜。鉛鼎溫溫神謁帝。何曾真是醉。
謁金門
作者：劉壎
朝代：宋

眉月小。紅燭畫樓歌繞。唱到劉郎頻笑道。古詞今恰好。深夜銀屏香嫋。明日雕鞍塵杳。一餉春風容易曉。三生思不了。
謁金門
作者：劉壎
朝代：宋

花霧暖。紅逗海棠開半。氈坐談經春四換。今朝官正滿。好上鰲坡虎觀。好近御屏香案。休笑吾儂行色緩。待君來作伴。
謁金門
作者：劉壎
朝代：宋

雲薄薄。人靜黃梅院落。細數花期並柳約。新愁沾一握。夢醒從前多錯。寄恨畫簷靈鵲。明月欲西天寂寞。魂銷連曉角。
選冠子
作者：劉壎
朝代：宋

暝靄迷紅，水天籠曉，帆去野潮聲急。離鸞獨倚，巧燕雙飛，忍向東風飄拆。塵銷紫曲闌干，箏雁成聲，頓成孤臆。嘆舟回人遠，鈿花薌澤，悄無痕跡。憔悴損，俊賞杜郎，多情荀令，欲寫別愁無力。閩星南轉，江月西沈，空擬夢來今夕。古驛荒村，誰憐膩粉風侵，松蟬雲溼。但斷魂煙浪，痴看橋西落日。
長相思
作者：劉壎
朝代：宋

霧隔平林，風欺敗褐，十分秋滿黃華。荒庭人靜，聲慘寒蛩，驚回羈思如麻。庾信多愁，有中宵清夢，迢遞還家。楚水繞天涯。黯消魂、幾度棲鴉。對綠橘黃橙，故園在唸，悵望歸路猶賒。此情吟不盡，被西風、吹入胡笳。目極黃雲，飛渡處、臨流自嗟。又斜陽，徵鴻影斷，夜來空信燈花。
點絳唇
作者：劉壎
朝代：宋

風捲遊雲，梨雲夢冷人何處。一溪煙雨。遮斷垂楊路。恨入琴心，能寫當時語。愁無緒。淚痕紅蠹。猶帶香如故。
一萼紅
作者：劉天迪
朝代：宋

擁孤衾，正朔風悽緊，氈帳夜生寒。春夢無憑，秋期又誤，迢遞煙水雲山。斷腸處、黃茅瘴雨，恨驄馬、憔悴只空還。揉翠盟孤，啼紅怨切，暗老朱顏。堪嘆揚州十里，甚倡條冶葉，不省春殘。蔡琰悲笳，昭君怨曲，何預當日悲歡。謾贏得、西鄰倦客，空惆悵、今古上眉端。夢破梅花，角聲又報春闌。
點絳唇
作者：劉天迪
朝代：宋

一笑相逢，依稀似是桃根舊。嬌波頻溜。悄可靈犀透。扶過危橋，輕引纖纖手。頻回首。何時還又。微月黃昏後。
齊天樂
作者：劉天迪
朝代：宋

瑞麟香軟飛瑤席，吟仙笑陪歡宴。桐影吹香，梅陰弄碧，一味微涼堪薦。停杯緩勸。記羅帕求詩，琵琶遮面。十載揚州，夢迴前事楚雲遠。人生總是逆旅，但相逢一笑，如此何限。採石宮袍，沈香醉筆，何似輕衫小扇。流年暗換。甚新雨情懷，故園心眼。明日西江，斜陽帆影轉。
念奴嬌
作者：劉子實
朝代：宋

一門相種，剩河英嶽粹，共扶昌錄。夾輔正宜資魯衛，左右秉持鈞軸。緩駕輕車，任回虎節，何事勞山國。東民欲靖，作新少借康叔。況是鸑鷟佳辰，雪霜深處，秀孕椿松綠。天意特教榮晚節，挺挺世臣喬木。繡斧功成，袞衣促覲，莫恨公歸速。一陶和氣，要令天下蒙福。
沁園春
作者：劉子實
朝代：宋

臘後寒收，柳眼青歸，梅花笑生。正陽和有腳，日邊送暖，洪鈞換軸，天上回星。試巧春盤，介眉春酒，生意從頭樂意新。須知道，是東風近也，玉燕逢辰。舉頭閶闔開明。便穩駕輕車熟路行。向玉堂青瑣，從容灑翰，長淮赤壁，談笑麾兵。周洛猶塵，商巖未雨，天下蒼生望太平。休盤澗，任清溪九曲，不放舟橫。
沁園春
作者：劉子寰
朝代：宋

長壽真人，玉佩瓊裾，霞衣月裳。趁桃迎初度，千年方熟，蒲經端午，三日留春。蘭杜綏旌，芙蓉搴蓋，飛下清源雲水鄉。摛煙霧，引天機組織，官樣文章。丁年璧水橫翔。餘剩馥殘膏沾四方。仰平生聲望，九霄星斗，方來事業，萬里風檣。經世規模，出塵豐骨，須合盛之白玉堂。軒騰去，看雍容槐棘，福艾耆龐。
沁園春
作者：劉子寰
朝代：宋

雲壑泉泓，小者如杯，大者如罌。更石筵平瑩，寬容數客，淙流回激，環繞飛觥。三澗交流，兩崖懸瀑，搗雪飛霜落翠屏。經行處，有丹荑碧草，古木蒼藤。徘徊卻倚山楹。笑山水娛人若有情。見傍回側轉，峰巒疊疊，欲窮還有，巖谷層層。仰視雲間，茅茨雞犬，疑是仙家來避秦。青林表，望煙霞縹緲，隱隱鸞笙。
玉漏遲
作者：劉子寰
朝代：宋

暮天初過。雨悽清，頓覺今年秋早。夜景虛明，彷彿露華清曉。蕙草繁花競吐，向暗裡、幽香縹緲。
玉漏遲
作者：劉子寰
朝代：宋

翠草侵園徑。陰陰夏木，鳴鳩相應。縱目江天，窈窈雨昏煙暝。屋角黃梅乍熟，聽落顆、時敲金井。深院靜。閒階自長，花磚苔暈。樓居簟枕清涼，盡永日闌干，與誰同憑。舊社鷗盟，零落斷無音信。遼鶴追思舊事，向華表、空吟遺恨。縈念損。休怪暮年多病。
花發沁園春
作者：劉子寰
朝代：宋

換譜伊涼，選歌燕趙，一番樂事重起。花新笑靨，柳軟纖腰，濟楚眾芳圍裡。年年佳會。長是傍、清明天氣。正魏紫衣染天香，蜀妝紅破春睡。一簇猩羅鳳翠。遍東園西城，點檢芳事。鈴齋吏散，晝館人稀，幾闋管絃清脆。人生適意。流轉共、風光遊戲。到遇景，取次成歡，怎教良夜休醉。
解語花
作者：劉子寰
朝代：宋

龍沙殿臘，兔苑留寒，花照冰壺夜。亂山平野。裝珠樹滿眼，買春無價。牆頭苑下。渾不見、桃夭杏冶。疑趁風、庾嶺寒梅，觸處都飄謝。吹面峭寒未怕。覽瑤池萬里，飛觀高榭。霓旌鶴駕。歌黃竹、勝躍踏青驕馬。峰巒似畫。但點綴、片時相借。驚望中、玉宇瓊樓，殘溜空鴛瓦。
醉蓬萊
作者：劉子寰
朝代：宋

正花深繡閣，帶拂流酥，暖簾初試。窈窕笙歌，擁新鮮珠翠。豔菊留金，早梅催粉，趁得瑤池會。畫館凝香，仙家正住，芙蓉城裡。裼寢開祥，玉枝祝壽，列院歡娛，滿堂佳瑞。福壽雙星，現碧霄雲際。京兆時妝，如皋樂事，佔世間榮貴。象服魚軒，疏封大國，齊眉千歲。
醉蓬萊
作者：劉子寰
朝代：宋

正霜浮菊淺，露染楓深，九秋佳景。梅報南枝，一點和羹信。峻嶽生申，太山瞻魯，瑞啟千年運。飛帛奎文，儀皇韶祉，明良相慶。歲值豐登，道方開泰，塞騎塵收，海鯨波靜。幾鬥璇樞，仰三階平正。保定乾坤，親扶日月，萬宇同歌詠。比壽彭聃，侔勳周召，致君堯舜。
醉蓬萊
作者：劉子寰
朝代：宋

訪鶯花陳跡，姚魏遺風，綠陰成幄。尚有餘香，付寶階紅藥。淮海維陽，物華天產，未覺輸京洛。時世新妝，施朱傅粉，依然相若。束素腰纖，捻紅唇小，鄣袖嬌看，倚闌柔弱。玉佩瓊琚，勸王孫行樂。況是韶華，為伊挽駐，未放離情薄。顧盼階前，留連醉裡，莫教零落。
齊天樂
作者：劉子寰
朝代：宋

雅歌堂下新堤路。柳外行人相語。碧藕開花，金桃結子，三見使君初度。樓臺北渚。似畫出西湖，水雲深處。彩鷁雙飛，水亭開宴近重午。溪蒲堪薦綠醑。幔亭何惜，為曾孫留住。碧水吟哦，滄洲夢想，未放舟橫野渡。維申及甫。正夾輔中興，擎天作柱。願祝嵩高，歲添長命縷。
澧州群賢堂記並歌·其七
作者：劉子澄
朝代：宋

鶴書賁兮林丘，假截徑兮予羞。
曳杖兮長歌，清風賓兮明月友。
雲山兮未改，羌何日兮公遊。
澧州群賢堂記並歌·其三
作者：劉子澄
朝代：宋

熠耀兮高明，讀經兮漱芳。
仕不辰兮經以不信，蹇道直兮難行。
人心險兮劍戟，公歸來兮故鄉。
澧州群賢堂記並歌·其二
作者：劉子澄
朝代：宋

蕙肴兮椒漿，歷芳蕪兮薦君堂。
君不來兮予愁，渺貝宮兮誰留。
高丘之人兮爲君妬，聊澧浦兮消遥。
澧州群賢堂記並歌·其五
作者：劉子澄
朝代：宋

蘭之江兮有洲，環堵兮蘭幽。
胡獨微兮臺閣，留不歸兮焉求。
詠歌兮卒歲，名與兮江流。
春圃六言三首·其三
作者：劉子翬
朝代：宋

小凍猶殘柳雪，新□□□□□。
□□□□□□，□酒時須一中。
念奴嬌
作者：劉季裴
朝代：宋

三光五嶽，震乾坤英彩，非金非玉。赫赫巖巖真相種，來跨橫空仙鵠。十萬兒童，和豐堂下，齊把梅山祝。黑頭難老，歲寒蒼檜修竹。須信自有家傳，中庸一卷，是長生真籙。借問河陽公去後，幾度桃開桃熟。十九年間，夢迴天上，又見棠陰綠。看看促覲，喜傳沙路新築。
七禽詠·泥滑滑
作者：劉學箕
朝代：宋

泥滑滑，泥滑滑，前聲住，後聲發。
不道去年冬沒雪，今年春早已三月。
月如金，日如血，大麥小麥盡枯竭。
使君祈禱走阡陌，汝切勿啼泥滑滑。
七禽詠·行不得哥哥
作者：劉學箕
朝代：宋

行不得，喚阿兄。
向晚夕，猶悲鳴。
坦坦之途萬人履，跛鱉不休跬千里。
汝行不上可奈何，日暮途遠無蹉跎。
念奴嬌
作者：劉學箕
朝代：宋

水軒沙岸，午風輕、飄動一天晴雪。日色晶熒光眩眼，細逐遊絲明滅。簾幕中間，樓臺側畔，渾是瑤瑛積。綴松黏竹，恍然如對三絕。遙認彷彿飛花，花非還似，惱亂多情客。點染春衫無定度，又轉沈香亭北。密密疏疏，斜斜整整，似雪難分別。坡仙不見，後人有口何說。
念奴嬌
作者：劉學箕
朝代：宋

斷虹開霽，淨秋容、點點初收微雨。夕下生陰山影澹，縹渺煙雲吞吐。烏帽風偏，青鞋沙軟，誤入桃溪塢。多情鷗鷺，偶來忽又飛去。日暮修竹佳人，霧綃瓊佩，綽約疑仙侶。愧我禪心春盡絮，不逐東風飛舞。紅葉題詩，紫雲傳恨，密意渠能訴。此情疏隔，不關樓外菸樹。
桃源憶故人
作者：劉學箕
朝代：宋

暮霞散綺西溪浦。天上晴雲開絮。清絕梅花幾樹。惱亂春愁處。小橋流水人來去。沙岸浴鷗飛鷺。誰畫江南好處。著我閒巾屨。
沁園春
作者：劉學箕
朝代：宋

浮利虛名，算來何用，蝸角蠅頭。笑勞生一夢，兩輪催逼，脆如朝露，輕若春漚。有限精神，無窮世路，劫劫忙忙誰肯休。堪驚歎，嘆痴人未悟，終日營求。百年光景雲浮。把意馬心猿須早收。有真仙秘訣，飧霞導引，丹砂鉛汞，早與身謀。閒是閒非，他強我弱，一任從教風馬牛。還知道，上蓬萊穩路，八表神遊。
烏夜啼
作者：劉學箕
朝代：宋

長亭急管生愁。楚天秋。落日寒鴉飛盡、水悠悠。紅蓼岸。白蘋散。浴輕鷗。人在碧雲深處、倚高樓。
眼兒媚
作者：劉學箕
朝代：宋

十年不見柳腰肢。契闊幾何時。天遙地遠，秋悲春恨，只在雙眉。雁聲今夜樓西畔，情愫渺難期。杏花風景，梧桐夜月，都是相思。
長相思
作者：劉學箕
朝代：宋

湖山橫。湖水平。買個湖船一葉輕。傍湖隨柳行。秋風清。秋月明。誰搗秋砧煙外聲。悲秋無盡情。
齊天樂
作者：劉學顏
朝代：宋

紅岡小塔楓林路，曾見承平歌舞。舞罷人歸，月斜影轉，重見郎官星度。鄉關境土，又二十餘年，桑麻深露。說與閭巷，少年知得當時否。如今蒼顏白髮，問耕聊爾耳，依稀農圃。父老吾伊，深山雞黍，誰念亂離父母。村南晝午。謾對客烹茶，笑談今古。千歲迢迢，竹風時掃戶。
和樓倅宗簿·其一
作者：劉宰
朝代：宋

草莽莽兮平臺，鳥翩翩兮去來。
側身兮引睇，長太息兮徘徊。
攬余轡兮高騖，豈不夙夜兮謂行多露。
漱流泉兮枕石，憺無營兮得我所。
同心兮離居，未傾蓋兮有書。
歲既晏兮無娛，我思君兮君開關而望余。
和樓倅宗簿·其二
作者：劉宰
朝代：宋

余幼好此奇服兮，歲荏苒而華顛。
聞若人之好修兮，搴衆芳而獨專。
結微情以陳詞兮，鱗鴻杳以無傳。
惟聖哲之茂行兮，在舉能而任賢。
橫江湖以揚舲兮，寧維楫之可捐。
爛晨光兮破羣幽，清風發兮涼氣颼颼。
瓊珮兮鏘鏘，玉鸞鳴兮啾啾。
時不可兮驟得，君胡爲乎此留。
昭君曲
作者：劉宰
朝代：宋

朝日曜兮春花，玉壺炯兮清冰。
耿余心兮不欺，付妍醜兮丹青。
君王兮宵衣，壯士悲歌兮戰死。
豈余身兮憚殃，抗風沙兮萬里。
崔嵬兮增城，璀燦兮昭陽。
羌末路兮多艱，幸朕時之不當。
氊裘兮娛嬉，穹廬兮容與。
怨羣胡兮我欺，諗九天兮誰許。
南風兮徐來，掩涕兮無語。
四十五十兮無家，抑有慚兮夔女。
秋日題儀真寓廨時秩滿俟代
作者：劉宰
朝代：宋

非崖非巔，壁立蒼然。
野花炯炯媚朝日，樛木繚繞棲寒煙。
歸乎歸乎，幽深此便。
居乎居乎，市聲晝喧。
紛去住於吾心，定取舍於吾言。
竹色一軒秋雨後，荷花十里晚風前。
錦城不似還家樂，獨立津頭欲問船。
開禧紀事二首·其一
作者：劉宰
朝代：宋

泥滑滑，僕姑姑，喚晴喚雨無時無。
曉窗未曙聞啼呼，更勸沽酒提壺蘆。
年來貴，無酒沽。
八聲甘州
作者：劉將孫
朝代：宋

又江南、三月更明朝，便已是南風。擬強駐韶光，狂追柳絮，臥佔殘紅。早向尊前沈醉，莫聽五更鐘。贏得春工笑，惱殺渠儂。只道春風不改，□年來歲去，柳密花濃。但沈腰潘鬢，無復舊時容。春還是、多情多恨，便不教、綠滿洛陽宮。只消得，無情風雨，斷送匆匆。
六州歌頭
作者：劉將孫
朝代：宋

天涯倦客，如夢說今宵。承平事，車塵漲，馬鳴蕭。火城朝。狂歌閒嬉笑，平康客，五陵俠，閒相待，沙河路，灞陵橋。萬眼琉璃，目眩去閒買，一翦梅燒。數金蛾彩蝶，簇帶那人嬌。說著魂銷。掩鮫綃。波翻海，塵換世，銅仙淚，鐵心嬈。渺何地，跢朱履，解金貂。步宮腰。瑤池驚燕罷，瓶落井，箭離弨。燈樓倒，吳兒老，絳都迢。點點梅梢殘雪，似東風、吹恨難消。悄山村漁火，風鬢立春宵。繞寒潮。
沁園春
作者：劉將孫
朝代：宋

流水斷橋，壞壁春風，一曲韋娘。記宰相開元，弄權瘡痏，全家駱谷，追騎倉皇。彩鳳隨鴉，瓊奴失意，可似人間白麵郎。知他是，燕南牧馬，塞北驅羊。啼痕自訴衷腸。尚把筆低徊愧下堂。嘆國手無棋，危塗何策，書窗如夢，世路方長。青冢琵琶，穹廬笳拍，未比渠儂淚萬行。二十載，竟何時委玉，何地埋香。
沁園春
作者：劉將孫
朝代：宋

壬戌之秋，七夕既望，蘇子泛舟。正赤壁風清，舉杯屬客，東山月上，遺世乘流。桂棹叩舷，洞簫倚和，何事嗚嗚怨泣幽。悄危坐，撫蒼蒼東望，渺渺荊州。客雲天地蜉蝣。記千里舳艫旗幟浮。嘆孟德周郎，英雄安在，武昌夏口，山水相繆。客亦知夫，盈虛如彼，山月江風有盡不。喜更酌，任東方既白，與子遨遊。
沁園春
作者：劉將孫
朝代：宋

十月雪堂，將歸臨皋，二客從坡。適薄暮得魚，細鱗巨口，新霜脫葉，月步行歌。有客無餚，有餚無酒，如此風清月白何。歸謀婦，得舊藏斗酒，過載婆娑。登虯踞虎嵯峨。更憑醉攀翻棲鶻窠。曾歲月幾何，江流斷岸，山川非昔，夜嘯捫蘿。孤鶴橫江，羽衣入夢，應悟飛鳴昔我過。開戶視，但寂寥四顧，萬頃煙波。
滿江紅
作者：劉將孫
朝代：宋

正好花時，忽辦得、匆匆來去。道一往無情，卻又別顰愁嫵。四海雲鬟高樣髻，長思紅袖□分路。怪近來、不怨客氈寒，嬋娟誤。黃花約，終難據。曾未肯，清園住。只晝思夜夢，淺斟低訴。蓮子擘開誰在意，徐娘一笑來何暮。又爭知、寂寞白頭吟，寒機素。
花髮狀元紅慢
作者：劉幾
朝代：宋

三春向暮，萬卉成陰、有嘉豔方坼。嬌姿嫩質。冠群品，共賞傾城傾國。上苑晴晝暄，千素萬紅尤奇特。綺筵開，會詠歌才子，壓倒元白。別有芳幽苞小，步障華絲，綺軒油壁。與紫鴛鴦、素蛺蝶。自清旦、往往連夕。巧鶯喧翠管，嬌燕語雕樑留客。武陵人，念夢役意濃，堪遣情溺。
內家嬌
作者：劉弇
朝代：宋

綽約群芳裡，陽和意，偏向一枝濃。南國驟驚，動人奇豔，未饒西洛，百本千叢。斬新弄，曉來無比格，半坼斷腸紅。三月洞天，又還疑是，賦情楚客，窺見牆東。朱闌干、遍倚生愁，怕無計、奈雨禁風。別有瑞煙幕幕，時與遮籠。便縱使當日，文忠品第，趙昌模寫，難更形容。應念故園桃李，羞怨春工。
安平樂慢
作者：劉弇
朝代：宋

細想勞生，等閒聚散，冉冉輕似秋煙。蓮心暗苦，月意難圓。神京去路三千。當日風流，有妖饒枕上，軟媚尊前。何計訪蓬仙。斷腸中、一葉晴川。到而今、追思往事，奈向夢也難到奴邊。自恨不如蘭燈，通宵尚照伊眠。恰道無緣。被人勸休莫瞞天。多應是、前生負你，今世使我償填。
寶鼎現
作者：劉弇
朝代：宋

濃陰堆積，回野空曠，將回微煦。還是覺、早梅依舊，清豔枝枝攢曉樹。弄霽影、盡脂凝香蒂，瓊削纖葩競吐。對幾處園林，芳菲訊息，都因傳去。取次臺榭，等閒院落，偏宜獨擅芳步。長恁恐、壽陽妝面，姑射冰膚成暗妒。笑杏塢、共桃蹊夸麗，一霎狂風驟雨。又爭似、年年此際，先得東皇為主。好似雪裡精神，曾解惱、遊人吟顧。想當時折贈，端的憑誰付與。蕩醉目、恨同雲阻。畫角聲將暮。想異時成實，和羹止渴，還應得路。
清平樂
作者：劉弇
朝代：宋

東風依舊。著意隨堤柳。搓得鵝兒黃欲就。天色清明廝句。去年紫陌朱門。今朝雨魄雲魂。斷送一生憔悴，知他幾個黃昏。
醉蓬萊
作者：劉性初
朝代：宋

喜首夏清和，槐綠成陰，榴紅正朵。仙鶴翩躚，來致千秋賀。南極長明，後天不老，瑞靄浮青瑣。滿樹蟠桃，瑤池捧獻，一年一顆。好敞亭臺，勝添花柳，時醉時歌，時行時坐。受用黃庭，寶熟丹田火。曉對青山，日吟白髮，盡功名江左。戲彩亭邊，陶陶自得，有何不可。
悲歌
作者：劉應炎
朝代：宋

悲矣乎，杞人之憂兮天莫支，權臣秉鈞兮社稷危。
外夷相侵民流離，大厦將傾誰設施。
悲矣乎，吾將抱徐衍之石兮，歌箕子之黍離。
木蘭花慢
作者：劉應雄
朝代：宋

梅妝堪點額，覺殘雪、未全消。忽春遞南枝，小窗明透，漸褪寒驕。天公似憐人意，便挽回、和氣做元宵。太守公家事了，何妨銀燭高燒。旋開鐵鎖粲星橋。快燈市、客相邀。且同樂時平，唱彈絃索，對舞纖腰。傳柑記陪佳宴，待說來、須更換金貂。只恐出關人早，雞鳴又報趣朝。
古風
作者：劉敞
朝代：宋

子欲富矣，何用爲富。
農不苦工，工不若賈。
子欲貴矣，何用爲貴。
德不若名，名不若勢。
粹兮純兮，三五之人兮。
終窶且貧兮，孰知其珍兮。
寄胡二因甫
作者：劉敞
朝代：宋

我思友人兮，在江之臯。
去我無所兮，遠哉遙遙。
世豈無美士兮，莫慰我勞。
願爲白鶴兮，從之逍遙。
屈原嘏辭
作者：劉敞
朝代：宋

維時仲夏，吉日維午。
神歆既祠，錫辭以嘏。
曰：朕之初生，皇揆予度。
嘉朕以名，終身是守。
抑豈不淑，不幸逢遇。
離愍被憂，天不可訴。
宗國爲墟，寧敢自賊。
惟朕忍生，豈不永年。
悁悁荆人，是拯是憐。
赴水蹈波，歳不廢旃。
既招朕魂，巫祝昔先。
豈朕是私，将德是傳。
淪胥及溺，初亦不悛。
其後風靡，民益輕死。
匪朕之心，是豈爲義。
婦弔其夫，母傷其子。
人訊其端，指予以詈。
予亦念之，其本有自。
昔朕婞直，不爲衆下。
世予尚之，謂予好怒。
昔朕不容，自投于江。
世予尚之，謂予棄躬。
既習而鬥，既遠益謬。
被朕僞名，汙朕以咎。
朕生不時，亂世是遘。
民之秉彝，嘉是直道。
從仁于井，朕亦不取。
汝禁其俗，幸懷朕忠。
好競以誣，一何不聰。
我實鬼神，民焉是主。
其祀其禱，予之所厚。
予懼天明，焉事戲豫。
予憫横流，焉事競渡。
予懷堯舜，焉事狎侮。
汝惟賢人，曾不予怒。
徇俗雷同，譏予以好。
履常徇直，切諫盡節。
人神所扶，未必皆福。
去邪即正，何以有罸。
曾非予懷，可禁其僞。
毋使佞臣，指予爲戒。
錫爾多福，畀爾龐眉。
使爾忠言，于君畢宜。
河之水·其一
作者：劉敞
朝代：宋

河之水兮，一直而一曲。
嗟湯湯兮安所屬。
河之水·其二
作者：劉敞
朝代：宋

河之水兮，一濁而一清。
嗟湯湯兮何時平。
清平樂
作者：劉敞
朝代：宋

小山叢桂。最有留人意。拂葉攀花無限思。雨溼濃香滿袂。別來過了秋光。翠簾昨夜新霜。多少月宮閒地，姮娥與借微芳。
逐伯强文
作者：劉敞
朝代：宋

皇皇上天兮，浩浩后土。
厥生孔繁兮，其施甚溥。
陶陶仲夏兮，草木蕃廡。
鳥獸孳息兮，我民樂胥。
我民孔靈兮，上帝是仁。
天子孔聖兮，百工日新。
上無秕政兮，下無悖人。
鄰里其集兮，樂哉欣欣。
伯强何爲兮，孰畀以政。
反世五福兮，持極以令。
我民不怡兮，既喪其盛。
白黑眩瞀兮，孰詧其正。
謂壽反天兮，謂康反病。
仁義無益兮，苟且爲幸。
嗟爾子强兮，其獨何心。
絕世和氣兮，俾民不任。
上天孔神兮，大德曰生。
天不可長罔兮，民不可久侵。
天誅誠加兮靡所避，雷公驅兮風伯逝，嗟爾子强兮何所詣。
南有蠻兮，爲寇爲逋。
西羌戎兮，恃艱自虞。
天子孔仁兮，靡焉畢屠。
子强往兮，代天伐誅。
嗟中國兮，不可久留。
子不去兮，顛倒思予。
魏京詩·其一二
作者：劉敞
朝代：宋

屹屹魏土，山河之固。
匪山河則固，惟上帝伊祜。
如夢令
作者：劉景翔
朝代：宋

獨立荷汀煙渚。一霎錦雲香雨。似為我無情，驚起鴛鴦飛去。飛去。飛去。卻在綠楊深處。
念奴嬌
作者：劉景翔
朝代：宋

甚情幻化，似流酥圍暖，酣春嬌寐。不數錦篝烘古篆，沁入屏山瀋水。笑吐丁香，紫綃襯粉，房列還同蒂。翠球移影，媚人清曉風細。依約玉骨盈盈，小春暖逗，開到燈宵際。疑是九華仙夢冷，誤落人間遊戲。比雪情多，評梅香淺。三白還堪瑞。塵緣洗盡，醒來還又蔥翠。
如夢令
作者：劉望之
朝代：宋

休絮。休絮。我自明朝歸去。
沁園春
作者：劉氏
朝代：宋

我生不辰，逢此百罹，況乎亂離。奈惡因緣到，不夫不主，被擒捉去。為妾為妻。父母公姑，弟兄姐妹，流落不知東與西。心中事，把家書寫下，分付伊誰。越人北向燕支。回首望、雁峰天一涯。奈翠鬟雲軟，笠兒怎帶，柳腰春細，馬性難騎。缺月疏桐，淡煙衰草，對此如何不淚垂。君知否，我生於何處，死亦魂歸。
夏初臨
作者：劉涇
朝代：宋

泛水新荷，舞風輕燕，園林夏日初長。庭樹陰濃，雛鶯學弄新簧。小橋飛如橫塘。跨青苹、綠藻幽香。朱闌斜倚，霜紈未搖，衣袂先涼。歌歡稀遇，怨別多同，路遙水遠，煙淡梅黃。輕衫短帽，相攜洞府流觴。況有紅妝。醉歸來、寶蠟成行。拂牙床。紗廚半開，月在迴廊。
念奴嬌
作者：劉清夫
朝代：宋

亂山深處，見寒梅一朵，皎然如雪。的皪妍姿羞半吐，斜映小窗幽絕。玉染香腮，酥凝冷豔、容態天然別。故人雖遠，對花誰肯輕折。疑是姑射神仙，幔亭宴罷，迤邐停瑤節。愛此溪山供秀潤，飽玩洞天風月。萬石叢中，百花頭上，誰與爭高潔。粗桃俗李，不須連夜催發。
沁園春
作者：劉清夫
朝代：宋

淺碧芙蓉，素豔亭亭，前身阿嬌。記湘濱露冷，酥容倍潔，華清水滑，酒暈全消。瑤剪豐肥，雲翻碎萼，白羽鮮明時自搖。風流處，是古香幽韻，時度仙飆。瓊枝璧月清標。對千朵嬋娟傾翠瓢。況水晶臺榭，低迷淨綠，冰霜詞調，隱約輕橈。細認金房，鍾奇孕秀，已覺青衿橫素腰。西風晚，看花開十丈，玉井非遙。
金菊對芙蓉
作者：劉清夫
朝代：宋

淺拂春山，慢橫秋水，玉纖閒理絲桐。按清冷繁露，淡佇悲風。素弦瑤軫調新韻，顫翠翹、金簇芙蓉。疊蠲重鎖，輕挑慢摘，特地情濃。泛商刻羽無窮。似和鳴鸞鳳，律應雌雄。問高山流水，此意誰同。箇中只許知音聽，有茂陵、車馬雍容。畫簾人靜，琴心三疊，時倒金鍾。
六州歌頭
作者：劉潛
朝代：宋

秦亡草昧，劉項起吞併。驅龍虎。鞭寰宇。斬長鯨。掃欃槍。血染彭門戰。視餘耳，皆鷹犬。平禍亂。歸炎漢。勢奔傾。兵散月明。風急旌旗亂，刁斗三更。命虞姬相對，泣聽楚歌聲。玉帳魂驚。淚盈盈。恨花無主。凝愁緒。揮雪刃，掩泉扃。時不利。騅不逝。困陰陵。叱追兵。喑嗚摧天地，望歸路，忍偷生。功蓋世。成閒紀。建遺靈。江靜水寒煙冷，波紋細、古木凋零。遣行人到此，追念痛傷情。勝負難憑。
慶宮春·高陽臺
作者：劉瀾
朝代：宋

春翦綠波，日明金渚，鏡光盡浸寒碧。喜溢雙蛾，迎風一笑，兩情依舊脈脈。那時同醉，錦袍溼、烏紗敧側。英雄何在，滿目青山，飛下孤白。片帆誰上天門，我亦明朝，是天門客。平生高興，青蓮一葉，從此飄然八極。磯頭綠樹，見白馬、書生破敵。百年前事，欲問東風，酒醒長笛。
瑞鶴仙
作者：劉瀾
朝代：宋

向陽看未足。更露立闌干，日高人獨。江空佩鳴玉。問煙鬟霞臉，為誰膏沐。情閒景淑。嫁東風、無媒自卜。鳳台高，貪伴吹笙，驚下九天霜鴣。紅蹙。花開不到，杜老溪莊，已公茅屋。山城水國。歡易斷，夢難續。記年時馬上，人酣花醉，樂奏開元舊曲。夜歸來，駕錦漫天，絳紗萬燭。
齊天樂
作者：劉瀾
朝代：宋

玉釵分向金華後，回頭路迷仙苑。落翠驚風，流紅逐水，誰信人間重見。花深半面。尚歌得新詞，柳家三變。綠葉陰陰，可憐不似那時看。劉郎今度更老，雅懷都不到，書帶題扇。花信風高，苕溪月冷，明日雲帆天遠。塵緣較短。怪一夢輕回，酒闌歌散。別鶴驚心，感時花淚濺。
花心動
作者：劉燾
朝代：宋

偏憶江南，有塵表丰神，世外標格。低傍小橋，斜山疏籬，似向隴頭曾識。暗香孤韻冰雪裡，初不怕、春寒要勒。問桃杏賢瞞，怎生向前爭得。省共蕭娘笑摘。玉纖映瓊枝，照人一色。澹粉暈酥，多少工夫，到得壽陽宮額。再三留待東君看，管都將、別花不惜。但只恐、南樓又三弄笛。
轉調滿庭芳·滿庭芳
作者：劉燾
朝代：宋

風急霜濃，天低雲淡，過來孤雁聲切。雁兒且住，略聽自家說。你是離群到此，我共那人才相別。松江岸，黃蘆影裡，天更待飛雪。聲聲腸欲斷，和我也、淚珠點點成血。一江流水，流也嗚咽。告你高飛遠舉，前程事、永沒磨折。須知道、飄零聚散，終有見時節。
沁園春
作者：劉省齋
朝代：宋

男子才生，桑弧蓬矢，志期古同。況平生慷慨，胸襟磊落，弛張洞曉，經藝該通。筆掃雲煙，腹儲兵甲，志氣天邊萬丈虹。行藏事，笑不侯李廣，射石誇雄。仰天一問窮通。嘆風虎雲龍時未逢。羨傅巖版築，終符求象，渭濱漁釣，果兆非熊。白額未除，長鯨未膾，臂健何嫌二石弓。天山定，任扶桑高掛，凌閣圖功。
存目·其一〇
作者：劉筠
朝代：宋

詩題：九日三首首句：霜冷風清九月九，陶家籬落菊花開。
余久客都城秋風思歸作楚語和吳郎採菱叩舷之音
作者：劉翰
朝代：宋

秋風兮凄凄，山中兮桂枝。
彈余冠兮塵墮，芳草綠兮未歸。
家遥遥兮辭楚荆，傷去國兮重登臨。
扶長劍兮增慨，復鳴鋏兮成音。
採中洲兮蘭芷，望美人兮千里。
我所思兮天一方，共明月兮隔秋水。
清平樂
作者：劉翰
朝代：宋

鴛鴦翡翠。小小池塘水。落絮遊絲花滿地。度日闌干獨倚。金刀裁就春衫。起來初試輕寒。滿把相思清恨，題詩欲寄江南。
清平樂
作者：劉翰
朝代：宋

萋萋芳草。怨得王孫老。瘦損腰圍羅帶小。長是錦書來少。玉簫吹落梅花。曉寒猶透輕紗。驚起半屏幽夢，小窗淡月啼鴉。
六州歌頭
作者：劉褒
朝代：宋

憑深負阻，蜂舞肆奔騰。龍江上，妖氛漲，鯨海外，白波驚。羽檄交飛急，玉帳靜，金韜閟，恢遠馭，振長櫻。密分兵。細草黃沙渺渺，西關路、風嫋高旌。聽飛霜令肅，堅壁夜無聲。鼓角何神。地中鳴。看追風騎，攢雲槊，雷野轂，激天鉦。飛箭集，旄頭墜，長圍掩，郭東傾。振旅觀旋凱，笳鼓競，繡旗明。刀換犢，戈藏革，士休營。黃色赤雲交映，論功何止蔡州平。想環城蒼玉，深刻入青冥。永詔來今。
水龍吟
作者：劉褒
朝代：宋

東風初縠池波，輕陰未放遊絲墮。新春歌管，豐年笑語，六街燈火。繡轂雕鞍，飛塵卷霧，水流雲過。恍揚州十里，三生夢覺，卷珠箔、映青瑣。金猊戲掣星橋鎖。博山香、煙濃百和。使君行樂，絳紗萬炬，雪梅千朵。羯鼓轟空，鵾弦沸曉，櫻梢微破。想明年更好，傳柑侍宴，醉扶狨座。
促拍醜奴兒
作者：劉辰翁
朝代：宋

送歲可無詩。得團欒、忍不開眉。不記去年今夕夢，江東懷抱，江西資訊，舍北妻兒。五十扊扅炊。待五十、富貴成痴。百年苦樂乘除看，今年一半，明年一半，更似兒時。
促拍醜奴兒
作者：劉辰翁
朝代：宋

世事莫尋思。待說來、天也應悲。百年已是中年後，西州垂淚，東山攜手，幾個斜暉。也莫苦吟詩。苦吟詩，待有誰知。多□不是無才氣，文時不遇，武時不遇，更說今時。
內家嬌
作者：劉辰翁
朝代：宋

結客少年場。攜高李、聞笛賦遊梁。看漢水淮山，高樓共臥，融尊鄭驛，飛蓋相望。春風裡，種他紅與白，笑我懶中忙。供奉後來，玄都桃改，佳人好在，庾嶺梅香。何處最難忘。會稽歸鬢晚，空帶吳霜。贏得黃冠野服，笑傲羲皇。看花外小車，出長生洞，橘中二老，鬥智瓊黃。稱壽堂添十字，孫認三房。
八聲甘州
作者：劉辰翁
朝代：宋

看飄飄、萬里去東流，道伊去如風。便錦纜危潮，青山御宿，煙雨啼紅。愁是明朝酒醒，聽著返魂鍾。留得春如故，了不關儂。春亦去人遠矣，是別情何薄，歸興何濃。但江南好□，未便到芙蓉。念今夜、初程何處，有何人、垂袖舞行宮。青青柳，留君如此，如此匆匆。
六州歌頭
作者：劉辰翁
朝代：宋

向來人道，真個勝周公。燕然眇。浯溪小。萬世功。再建隆。十五年宇宙，宮中膺。堂中伴。翻虎鼠，搏鸇雀，覆蛇龍。鶴髮龐眉，憔悴空山久，來上東封。便一朝符瑞，四十萬人同。說甚東風。怕西風。甚邊塵起，漁陽慘。霓裳斷。廣寒宮。青樓杳。朱門悄。鏡湖空。裡湖通。大纛高牙去，人不見，港重重。斜陽外，芳草碧，落花紅。拋盡黃金無計，方知道、前此和戎。但千年傳說，夜半一聲銅。何面江東。
六醜
作者：劉辰翁
朝代：宋

看東風海底，送落日、飛空如擲。醉遊暮歸，怕西州墮策。歸路偏失。記上元時節，千門立馬，望金坡殘雪。素娥推下團欒轍。塞草驚塵，河水渡楫。悠悠雨絲風拂。但相隨斷雁，時度荒澤。回頭紫陌。夢歸歸未得。憔悴江南，秋風舊客。去年說著今日。漫故人相命，玳筵鳴瑟。愁汗漫、全林杯窄。況飄泊相遇，當時老叟，梨園歌籍。高歌為我幾回闋。似子規、落月啼烏悄，傍人淚滴。
夜飛鵲·夜飛鵲慢
作者：劉辰翁
朝代：宋

何曾見飛渡，年又年痴。今古相望猶疑。朱顏一去似流水，斷橋魂夢參差。何堪更嗟遲暮，聽旁人說與，此夕佳期。深深代籍，盼悠悠、北地胭脂。誰寄揚州破鏡，遍海角天涯，空待人歸。自小秦樓望巧，吳機回錦，歌舞為誰。星萍耿耿，算歡娛，未省流離。但秋衾夢淺，雲閒曲遠，薄命同時。
大聖樂
作者：劉辰翁
朝代：宋

芳草如雲，飛紅似雨，賣花聲過。況回首、洗馬塍荒，更寒食、宮人斜閉，煙雨銅駝。提壺盧何所得酒，泥滑滑、行不得也哥哥。傷心處，斜陽巷陌，人唱西河。天下事，不如意十常八九，無奈何。論兵忍事，對客稱好，面皺如靴。廣武噫嘻，東陵反覆，歡樂少兮哀怨多。休眉鎖。問朱顏去也，還更來麼。
如夢令
作者：劉辰翁
朝代：宋

寂歷柳風斜倚。錯莫夢雲難記。花影為誰重，一握鮫人絲淚。何事。何事。歷歷臉潮羞起。
如夢令
作者：劉辰翁
朝代：宋

比似尋芳嬌困。不是弓彎拍袞。無物倚春慵，三寸襪痕新緊。羞褪。羞褪。忽忽心情未穩。
如夢令
作者：劉辰翁
朝代：宋

睡眼青陰欲午。當戶小風輕暑。倦近碧闌干，斜影卻扶人去。無緒。無緒。落落一襟輕舉。
如夢令
作者：劉辰翁
朝代：宋

落葉西風滿地。獨宿瓊樓丹桂。孤影抱蟾寒，寄與月明千里。休寄。休寄。粟粟蕊珠心碎。
宴春臺
作者：劉辰翁
朝代：宋

五十三年，韶華剛度，今年夏五十三。瑞鶴朝來，待公彌月重探。人生貴壽多男。看斕斑室，添個荷衫。□□□，亭亭八面，醉倚紅酣。承平故事，暇日清談。雲龍風虎，塞北江南。午橋午枕，羲皇白日如惔。手種蟠桃，明年看取，實大如柑。奈何堪。天妒人睡美，趣趁朝參。
念奴嬌
作者：劉辰翁
朝代：宋

滄洲一葉，待借君、回我爐亭春意。突兀靈光無立壁，八面江風寒齒。鄉屐廊深，籠門檻赤，數月才幾。千年未論，豈無數十年計。我本高臥牆東，何知人事，推枕為君起。憔悴庚寅何足記，不覺聯翩賓戲。白雪陽春，黃雞唱日，絕少澄心紙。我歌草草，和章有例還例。
念奴嬌
作者：劉辰翁
朝代：宋

枯寒生晚，復何似、張緒少年時意。薄命不逢何至此，滿眼啼妝齲齒。城是城非，年來年去，萬八千能幾。半痴半了，更痴兒計孫計。回首仕已半生，仕何如已，已矣羞拈起。幸有橘丸丸日大，且復從公圍戲。若論彈文，更書謗篋，吾歷無餘紙。多年致仕，大都有甚恩例。
念奴嬌
作者：劉辰翁
朝代：宋

吾年如此，更夢裡、猶作狼居胥意。千首新詩千斛酒，管甚侯何侯齒。員嶠波翻，瀛洲塵敗，吾屐能銷幾。經丘尋壑，是他早計遲計。猶記辰巳嗟嗟，故人賀我，且勉呼君起。五十不來來過二，方悟人言都戲。以我情懷，借公篇韻，恨不天為紙。餘生一笑，不須邴曼容例。
念奴嬌
作者：劉辰翁
朝代：宋

兩丸日月，細看來、也是樊籠中物。點點山河經過了，拔幟幾番殘壁。白是沙堤，蒼然吳楚，一片成氈雪。此時把酒，舊詞還是坡傑。歌罷公瑾當年，天長地久，柳與梅都發。幾許閒愁斜照裡，掌上漚生漚滅。滄海桑枯，東陵瓜遠，總不關渠發。簪花起舞，可憐今夕無月。
念奴嬌
作者：劉辰翁
朝代：宋

先生自壽，擁衾寒，重賦凌雲遊意。我有大兒孔文舉，弱冠駸駸暮齒。桃已三偷，樹猶如此，前度花開幾。蓬萊可塞，還童卻老無計。為此授筆翩翩，大江東去，好似歌頭起。寄與兩家孫又子，長看以文為戲。某所某公，同年同月，誰翦招魂紙。前三例好，不須舉後三例。
憶秦娥
作者：劉辰翁
朝代：宋

收燈節。霖鈴又似龜山雪。龜山雪。今宵清絕，今宵愁絕。老人似少終然別。痴痴更望春三月。春三月。花如人面，自羞餘發。
憶秦娥
作者：劉辰翁
朝代：宋

春如昨。曉風吹透胭脂閣。胭脂閣。滿園茅草，冷煙城郭。青衫淚盡樓頭角。佳人夢斷花間約。花間約。黃昏細雨，一枝零落。
憶秦娥
作者：劉辰翁
朝代：宋

梅花節。白頭臥起餐氈雪。餐氈雪。上林雁斷，上林書絕。傷心最是河梁別。無人共拜天邊月。天邊月。一尊對影，一編殘發。
憶秦娥
作者：劉辰翁
朝代：宋

燒燈節。朝京道上風和雪。風和雪。江山如舊，朝京人絕。百年短短興亡別。與君猶對當時月。當時月。照人燭淚，照人梅發。
憶秦娥
作者：劉辰翁
朝代：宋

驚雷節。梅花冉冉銷成雪。銷成雪。一年一度，為君腸絕。古人長恨中年別。餘年又過新正月。新正月。不堪臨鏡，不堪垂髮。
掃花遊·掃地遊
作者：劉辰翁
朝代：宋

春臺路古，想店月潭雲，雞鳴關候。巾車爾久。記湘累降日，留詞勸酒。不是行邊，待與持杯論鬥。算吾壽。已待得河清，萬古晴晝。京國事轉手。漫宮粉堆黃，髻妝啼舊。瑤池在否。自劉郎去後，宴期重負。解事天公，道是全無又有。浯溪友。笑浯溪、至今聱叟。
摘紅英
作者：劉辰翁
朝代：宋

花朝月。朦朧別。朦朧也勝簷聲咽。親曾說。令人悅。落花情緒，上墳時節。花陰雪。花陰滅。柳風一似鞦韆掣。晴未決。晴還缺。一番寒食，滿村啼鴂。
摸魚兒
作者：劉辰翁
朝代：宋

又非他、今年晴少，海棠也恁空過。清羸欲與花同夢，不似蝶深深臥。春憐我。我又自、憐伊不見儂賡和。已無可奈。但愁滿清漳，君歸何處，無淚與君墮。春去也，尚欲留春可可。問公一醉能頗。鍾情剩有詞千首，待寫大招招些。休阿那。阿那看、荒荒得似江南麼。老夫婆娑。問籬下閒花，殘紅有在，容我更簪朵。
最高樓
作者：劉辰翁
朝代：宋

非是雪，只是玉樓成。屑不盡雲英。東邊老樹頹然折，西頭稚柳爆然聲。試平安，松丈丈，竹兄兄。有誰向、金船呼小玉，又誰憐、紙帳夢飛瓊。怪疏影，墜娉婷。喚起老張寒蔌蔌，好歌白雪與君聽。但黨家，人笑道，太粗生。
最高樓
作者：劉辰翁
朝代：宋

銀河水，洗得世間清。山色雨餘青。老子綸巾棋別墅，人家鼾睡柝秋城。定誰勞，定誰福，定誰能。常恨著、景升兒不似。又恨著、景升牛小耳。空相望，愧平生。我欲臨風扶玉樹，自攀承露酌金莖。看昆明，鱗石長，海桑晴。
最高樓
作者：劉辰翁
朝代：宋

朱頂字，八十正平頭。添作八千秋。無能也自收郿塢，到今恨不貶潮州。看幾人，炎又冷，老還羞。也不學、太公忙把火。也不學、申公輪轉磨。休莫莫，莫休休。小遲授業何曾吃，更遲食乳不須愁。且從容，某水釣，某丘遊。
最高樓
作者：劉辰翁
朝代：宋

花上雪。信手捻來成。屑不就瓊英。昨朝已見詩成卷，今朝又試曲成聲。更催催，莫不做，水仙兄。終須待、晴時攜斗酒。更須待、老夫吟數首。休更疊，□娉婷。已無翠鳥傳花信，又無羯鼓與花聽。更催催，遲數日，是春生。
木蘭花慢
作者：劉辰翁
朝代：宋

自崆峒麥熟，耕犢滿、桔槔閒。笑吾黨清談，長衣櫑具，更進賢冠。倉皇庇公宇下，便秋風、江上不驚寒。雪夜入三城易，槐陰護一家難。東山。零雨幾時還。領客竹林間。看滿座空尊，輕裘緩帶，綠鬢朱顏。風流一笑餘事，定碑金、無恙庾家完。又賦南烹初食，明朝餐玉何山。
木蘭花慢
作者：劉辰翁
朝代：宋

午橋清夜飲，花露重、燭光寒。約處處行歌，朝朝買酒，典卻朝衫。尊前自堪一醉，但落紅、枝上不堪安。歸去柳陰行月，酒醒畫角聲殘。王宮。難得似君閒。閒我見君難。記李陌看花，光陰冉冉，風雨番番。相逢故人又別，送君歸、斜日萬重山。江上愁思滿目，離離芳草平闌。
水龍吟
作者：劉辰翁
朝代：宋

閒思十八年前，依稀正是公年紀。銅駝陌上，烏衣巷口，臣清如水。是處風箏，滿城晝錦，兒郎俊偉。但幅巾藜杖，低垂白鬢，用與綺、問何裡。最憶他年甘旨。也曾經、三仕三已。至今結習，餘年未了，業多生綺。安得滕廛，移將近市，長薰晉鄙。望福星炯炯，西江千里，待公來社。
水龍吟
作者：劉辰翁
朝代：宋

看人削樹成槎，布帆海上秋風浪。白頭坡老，知津水手，倚桄榔杖。九點齊州，半生髀肉，煙塵蒼莽。但北窗夢轉，青陰滿眼，撫陳跡、玩新漲。世事艱難已遍，笑而今、不堪重想。龍筋虎骨，根深伏兔，擎空千丈。禮樂文章，終須夢卜，南人為相。問凌煙生面，他時彷佛，似何人像。
水龍吟
作者：劉辰翁
朝代：宋

征衫春雨縱橫，可曾溼得飛花透。知君念我，溪南徙倚，誰家紅袖。藉草成眠，簪花倚醉，狂歌扶手。嘆故人何處，聞鵑墮淚，春去也、到家否。說與東風情事，怕東風、似人眉皺。亂山華屋，殘鄰廢裡，不堪回首。寒食江村，牛羊丘隴，茅簷酤酒。笑周秦來往，與誰同夢，說開元舊。
水龍吟
作者：劉辰翁
朝代：宋

孤煙澹澹無情，角聲正送層城暮。傷懷絕似，龍山罷後，騎臺沉處。珠履三千，金人十二，五陵無樹。嘆岐王宅裡，黃公壚下，空鼎鼎、記前度。幾許英雄文武。酒不到、故人墳土。平生破帽，幾番搖落，受西風侮。昨日如今，明年此會，俯然懷古。便東籬甲子，花開花謝，不堪重數。
水龍吟
作者：劉辰翁
朝代：宋

多年綠幕黃簾，瓶花黯黯無誰主。荀陳跡遠，燕吳路斷，何人星聚。四聖樓臺，水仙華表，冷煙和雨。但徘徊夢想，美人不見，空猶記、鐵爐步。過盡涼風天末，墜華箋、行行飛翥。一端翠織，錦鯨茅屋，天吳驚舞。念我何辰，涸陰冰子，生憐金虎。恨兒痴不了，山川悠緬，共君黌宇。
水龍吟
作者：劉辰翁
朝代：宋

何須銀燭紅妝，菜花總是曾留處。流觴事遠，繞樑歌斷，題紅人去。繞蝶東牆，啼鶯修竹，疏蟬高樹。嘆一春風雨，歸來抱膝，懷往昔、自悽楚。遙望東門柳下，夢參差、欲歸幽路。斷紅芳草，連空積水，憑高墜霧。水洗銅駝，天清華表，昇平重遇。但相如老去，江淹才盡，有何人賦。
水龍吟
作者：劉辰翁
朝代：宋

多年袖瓣心香，重新拈出為公壽。喚起老龍，如今正是，欠伸時候。弱語聞鶯，輕陰轉柳，弦薰未透。信江南，自有真孺未用，須待見、袞和繡。聞說鋒車在道，更四輩、傳宣來驟。蟠胸何限，天門夜對，春宮晨奏。梅子陰濃，菖蒲花老，枯槔閒後。但北關下澤，遺民社在，賀公歸晝。
永遇樂
作者：劉辰翁
朝代：宋

璧月初晴，黛雲遠澹，春事誰主。禁苑嬌寒，湖堤倦暖，前度遽如許。香塵暗陌，華燈明晝，長是懶攜手去。誰知道，斷煙禁夜，滿城似愁風雨。宣和舊日，臨安南渡，芳景猶自如故。緗帙流離，風鬟三五，能賦詞最苦。江南無路，鄜州今夜，此苦又誰知否。空相對，殘釭無寐，滿村社鼓。
永遇樂
作者：劉辰翁
朝代：宋

燈舫華星，崖山碇口，官軍圍處。璧月輝圓，銀花焰短，春事遽如許。麟洲清淺，鰲山流播，愁似汨羅夜雨。還知道，良辰美景，當時鄴下仙侶。而今無奈，元正元夕，把似月朝十五。小廟看燈，團街轉鼓，總是添惻楚。傳柑袖冷，吹藜漏盡，又見歲來歲去。空猶記，弓彎一句，似虞兮語。
沁園春
作者：劉辰翁
朝代：宋

十八年間，黃公壚下，崔九堂前。嘆人生何似，飄花陌上，妾身難託，賣鏡橋邊。隔幔雲深，繞樑聲徹，不負楊枝舊日傳。主人好，但留髡一石，空惱彭宣。不因浩嘆明年。也不為青衫愴四筵。念故人何在，舊遊如夢，清風明月，野草荒田。俯仰無情，高歌有恨，四壁蕭條久絕弦。秋江晚，但一聲河滿，我自潸然。
沁園春
作者：劉辰翁
朝代：宋

劉子生時，當月下弦，輸大半輪。記孤館望雲，朝飢諷午，寒爐擁雪，歲晚盤辛。比似先生，兩壬相望，豈止參差一二旬。明年好，算乞漿得酒，酉勝如申。吾辰。定是雌辰。聽窮鬼揶揄數得真。但鶴唳華亭，貴何似賤，珠沈金谷，富不如貧。明月清風，晴春暖日，出入千重雲水身。吾老矣，嘆臣之少也，已不如人。
沁園春
作者：劉辰翁
朝代：宋

六十一翁，垂銀帶魚，插四角輪。把百個今朝，重排花甲，十年前事，似臼齏辛。骰選功名，酒中富貴，管取當筵滿勸旬。槐知道，待二郎做甚，父子封申。便應際會昌辰。怕林下相逢未是真。看焚芰裂荷，起鍾山笑，賣田僦馬，墮貢生貧。後六十年，有無窮事，是宰官身是報身。年來好，莫做他宰相，便是全人。
沁園春
作者：劉辰翁
朝代：宋

九日黃花，淵明之後，誰當汝儔。記龍山昨夜，寒泉九井，帽輕似葉，須戟如虯。庾扇西風，孔林落照，銀海橫波十二樓。閒笑道，那華亭上蔡，再見何由。人生似我何求。算惟有高人高處遊。笑如今別駕，前時方外，塵埃半百，歲月如流。如此連牆，今年不見，一首猶勝萬戶侯。偷閒好，便明朝有約，莫莫休休。
沁園春
作者：劉辰翁
朝代：宋

成佛生天，自是兩途，任祖生先。看二三大老，依稀吾榜，幾多新進，小少齊年。紫陌相逢，青山獨往，倚杖鶴鳴聽布泉。百年裡，但兒時難得，老後依然。吾牛已不耕田。更雨滑泥深自在鞭。嘆十年波浪，悠悠何補，三生石上，種種無緣。白髮來呵，朱顏去也，一曲狂歌落酒邊。誰似我，似官奴出籍，散聖安禪。
沁園春
作者：劉辰翁
朝代：宋

春汝歸歟，風雨蔽江，煙塵暗天。況雁門厄塞，龍沙渺莽，東連吳會，西至秦川。芳草迷津，飛花擁道，小為蓬壺借百年。江南好，問夫君何事，不少留連。江南正是堪憐。但滿眼楊花化白氈。看兔葵燕麥，華清宮裡，蜂黃蝶粉，凝碧池邊。我已無家，君歸何裡，中路徘徊七寶鞭。風回處，寄一聲珍重，兩地潸然。
沁園春
作者：劉辰翁
朝代：宋

笑貢生狂，日日彈冠，西望王陽。待泥封屢下，蒲輪不至，賣琅琊產，辦舍人裝。厚綠故人，黃金有術，何不分伊肘後方。他年老，三千里外，八十思鄉。何如吾壽華堂。在丞相東山舊第旁。任王人親至，不妨高枕，吾州盛事，更短鄰牆。我學希夷，邀公共坐，遊戲壺中日月長。山僧道，成仙未晚，救火須忙。
法駕導引
作者：劉辰翁
朝代：宋

臣尚少，臣尚少，少似此翁些。點半點斑今似雪，飛來飛去自如花。醉眼看紅霞。人間事，人間事，倒杖柱頤斜。冷冷清清冰下水，吞吞忍忍飯中砂。選到老人家。
法駕導引
作者：劉辰翁
朝代：宋

蟠桃熟，蟠桃熟，一熟一千年。比似相公正年少，朱顏綠鬢錦蟬連。肉色更光鮮。西江好，西江好，春雨碧黏天。見說內家訊息近，佳人拜舞壽觴前。扶醉起金鞭。
法駕導引
作者：劉辰翁
朝代：宋

金莖露，金莖露，絕勝九霞觴。挼碎菊花如玉屑，滿盤和月咽風香。不老是丹方。六十七，六十七，七歲見端平。記得是秋除目好，近年大路到南京。楚制起諸生。
法駕導引
作者：劉辰翁
朝代：宋

盤之水，盤之水，清可濯吾纓。我與盤山疏一月，黃花滿意繞荒城。懷抱向誰傾。十之十，十之十，十十到千齡。我與盤山同一月，不佔甲子後先晴。攜手看昇平。
法駕導引
作者：劉辰翁
朝代：宋

棠陰日，棠陰日，清美近花朝。共喜治中持福筆，春當霄漢布寬條。蘭蕙雪初銷。和氣滿，和氣滿，生意到漁樵。清徹已傾螺子水，黑頭宜著侍中貂。天馬擬歸朝。
法駕導引
作者：劉辰翁
朝代：宋

東風雨，東風雨，河漢洗蓬萊。只見丹山高萬丈，不知古驛路傍埃。到海幾時回。二月八，二月八，長見醉桃腮。天上玉堂懷舊草，面對金鼎又無梅。除是老翁來。
法駕導引
作者：劉辰翁
朝代：宋

春小小，春小小，梅見著些些。未必神仙無白髮，依然林下有黃花。潭影浸流霞。冬十十，冬十十，亥字雁斜斜。不用瑤池偷碧實，不須句漏博丹砂。陰德遍人家。
法駕導引
作者：劉辰翁
朝代：宋

兒童喜，兒童喜，獻壽摘仙桃。篁峒鳴狐成鬼火，花村買犢賣蠻刀。惟有使君勞。燕山桂，燕山桂，猶帶竇家香。月殿一枝金粟滿，囊中玉屑搗成霜。和露入霞觴。
法駕導引
作者：劉辰翁
朝代：宋

天正子，天正子，亥正較差些。床下玉靈頭戴九，手中銅葉錦添花。乞汝作飛霞。遼東鶴，遼東鶴，無語鶴頭斜。塵土不知灰變縞，周遭會見頂成砂。城郭待還家。
法駕導引
作者：劉辰翁
朝代：宋

五月五，五月五，細雨綠菖蒲。早是高花開九節，花堪結子節堪扶。持此揆□初。長命縷，長命縷，兒女漫區區。何似屏星南極裡，清如寒露在冰壺。一府號仙儒。
清平樂
作者：劉辰翁
朝代：宋

深紅半面。一似牆頭見。草樹池塘青一片。獨倚闌干幾遍。更誰絳袖朱唇。火雲相對英英。笑殺牡丹正午，離披不任看承。
清平樂
作者：劉辰翁
朝代：宋

君詞為壽。絕妙孫辛婦。但恨杯無露添酒。空等待梅花久。喜君白首還玄。人間合信天緣。如此相從至老，我亦何倦餘年。
漢宮春
作者：劉辰翁
朝代：宋

雨入輕寒，但新篘未試，荒了東籬。朝來暗驚翠袖，重倚屏幃。明窗麗閣，為何人、冷落多時。催重頓，妝臺側畔，畫堂未怕春遲。漫省茸香粉暈，記去年醉裡，題字傾敧。紅爐未深乍暖，兒女成圍。茶香疏處，畫殘灰、自說心期。容膝好，團欒分芋，前村夜雪初歸。
漢宮春
作者：劉辰翁
朝代：宋

疏影橫斜，似故人安道，只在前溪。年年望雪待月，漫倚吟磯。千紅萬紫，到春來、也是尋思。君不見，永陽江上，殘梅冷雨絲絲。有幾情人似我，漫騎牛臥笛，亂插繁枝。市門索笑憔悴，便作新知。城樓畫角，又無花、只落空悲。但傳說，壽陽一片，何曾迎面看飛。
烏夜啼
作者：劉辰翁
朝代：宋

何年似永和年。記湖船。如此晴天無處、望新煙。江南女，裙四尺，合鞦韆。昨日老人曾見、久潸然。
烏夜啼
作者：劉辰翁
朝代：宋

猶疑薰透簾櫳。是東風。不分榴花更勝、一春紅。新雨過，綠連空。蝶飛慵。間過綠陰深院、小花濃。
烏夜啼
作者：劉辰翁
朝代：宋

素娥醉語曾留。又中秋。待得重圓誰妒、兩悠悠。向愁旱，今愁水，沒中洲。看取明朝晴去、不須愁。
燭影搖紅
作者：劉辰翁
朝代：宋

春日江郊，素娥吹下銀幡舞。東風點點亂茶煙，留到明朝否。掩袖凝寒不語。漫粘酥、枝枝縷縷。斷腸何似，飛絮多時，落梅深處。仙掌擎來，翠眉斂半看成露。驚沙馬上面簾輕，誰貴氈廬主。多少高陽伴侶。到如今、沉冥幾許。乘槎相問，萬里銀河，欲歸無路。
燭影搖紅
作者：劉辰翁
朝代：宋

明月如冰，亂雲飛下斜河去。旋呼艇子載簫聲，風景還如故。嫋嫋餘懷何許。聽尊前、嗚嗚似訴。近年潮信，萬里陰晴，和天無據。有客秋風，去時留下金盤露。少年終夜奏胡笳，誰料歸無路。同是江南倦旅。封嬋娟、君歌我舞。醉中休問，明月明年，人在何處。
燭影搖紅
作者：劉辰翁
朝代：宋

老子婆娑，那回也上南樓去。素娥有恨隱雲屏，元是嬌痴故。驚扇徘徊未許。耿多情、為誰堪訴。使君愁絕，獨倚闌干，後期無據。有酒如船，片雲掃盡霓裳露。他時與客更攜魚，猶記臨皋路。因念南羈北旅。醉烏烏、憑君楚舞。問君不見，璧月詞成，樓西沉處。
瑞鶴仙
作者：劉辰翁
朝代：宋

正丹翁初度。對花滿江城，曉鶯欲語。崆峒在何處。漸雨過農郊，勸耕問路。州人爭觀。問坡老、重來是否。把看燈、傳說風流，八境盡圖新句。如許。老子文章，揮毫立馬，脫靴嫌汙。太平易作。聽父老，歌襦褲。願使君小住，五風十雨。重見一麩三黍。又天邊、飛詔殷勤，說相將去。
瑞龍吟
作者：劉辰翁
朝代：宋

老人語。曾見昨日開爐，墜天花否。生年不合荒荒，枯根薄命，嬋娟誤汝。那知許。女樂如煙點點，江南處處。何時重到湖堧，淋漓載酒，依稀弔古。終待胭脂露掌，弄鷗招鶴，憑君畫取。萬柳漫堤，一絲一淚垂雨。濛濛絮裡，又送金銅去。漫腸斷、王孫望帝，嘔心囊句。市隱今成趣。袖回地狹，天吳鳳舞。莫是青州譜。怎不早，翩翩向青州住。回頭蜃海，已沉花霧。
瑣窗寒
作者：劉辰翁
朝代：宋

嫩綠如新，嬌鶯似舊，今吾非故。空山過雨，睍睆留春春去。似尊前曲曲陽關，行人回首江南處。漫停雲低黯，征衫憔悴，酒痕猶汙。欲語。渾未住。記匹馬經行，風林煙樹。家山何在，想見綠窗啼霧。又何堪滿目淒涼，故園夢裡能歸否。但數聲、驚覺行雲，重省佳期誤。
祝英臺近
作者：劉辰翁
朝代：宋

看師師、成蝶蝶。蹙盡不成疊。欲試搔頭，花重怎堪捻。是誰拋過東牆，今無赤鳳，夢得似、那人身捷。年時臘。曾笑梅梢和豆，去月忽如莢。便向龍門，無復釧金接。待教開到瓊林，閬仙重見，又誰念、昆明前劫。
綺寮怨
作者：劉辰翁
朝代：宋

漫道十年前事，悶懷天又陰。何須恨、典了西湖，更笑君、宴罷瓊林。閒時數聲啼鳥，悽然似、上陽宮女心。記斷橋、急管危弦，歌聲遠，玉樹金縷沈。看萬年枝上禽。徊徨落月，斷腸理絕絃琴。魂夢追尋。揮淚賦白頭吟。當年未知行樂，無日夜、望鄉音。何期至今。綠楊外、芳草庭院深。
聲聲慢
作者：劉辰翁
朝代：宋

西風墜綠。喚起春嬌，嫣然困倚修竹。落帽人來，花豔乍驚郎目。相思尚帶舊子，甚淒涼、未忺妝束。吟鬢底，伴寒香一朵，並簪黃菊。卻待金盤華屋。園林靜、多情怎禁幽獨。蛺蝶應愁，明日落紅難觸。那堪雁霜漸重，怕黃昏、欲睡未足。翠袖冷，且莫辭、花下秉燭。
臨江仙
作者：劉辰翁
朝代：宋

我去就他甚易，他來認我良難。悟時到處是壺天。古詩尋一句，危坐看香菸。金玉滿堂不守，菁華歲月空遷。從今飽飯更安眠。丹經都不看，閒坐一千年。
臨江仙
作者：劉辰翁
朝代：宋

睡過花陰一丈，愁深酒力千鍾。夢魂不得似遊蜂。瓶花無密約，到處自神通。天上西湖似錦，人間驕馬如龍。今年不與去年同。飄零終不恨，難與故人逢。
臨江仙
作者：劉辰翁
朝代：宋

老去尚呼張丈，醉中自惜熊兒。越王臺上鷓鴣啼。三朝臣不遇，無復好文時。情緒幽幽似結，鬢絲索索禁吹。病來魂不到相思。散人腰已散，倚杖嘆吾衰。
臨江仙
作者：劉辰翁
朝代：宋

聞道城東鶴會，欣然一笑乘風。不知一鶴在牆東。神仙人不識，未始出吾宗。弟子有年於此，先生之道如龍。碧桃花子落壺中。化為三五粒，元是北邊松。
臨江仙
作者：劉辰翁
朝代：宋

二十年前此日，女兄慶我生兒。簪萱弄彩聽孫啼。典衣沽美酒，數待冠昏時。亂後飄零獨在，紫荊墓棘風吹。尊前萬事莫尋思。兒童看有子，白髮故應衰。
臨江仙
作者：劉辰翁
朝代：宋

過雁天邊資訊，兩宮池上心情。沉思海角憤難平。山風欺客夢，耿耿到天明。幸自不爭名利，閒愁夜夜如驚。明朝鬢白兩三莖。世人都不念，似汝復何成。
臨江仙
作者：劉辰翁
朝代：宋

過眼紛紛遙集，來歸往往羝兒。草間塞口褲間啼。提攜都不是，何似未生時。城上胡笳自怨，樓頭畫角休吹。誰人不動故鄉思。江南秋尚可，塞外草先衰。
蘇李泣別圖
作者：劉辰翁
朝代：宋

事已矣，泣何爲。
蘇武節，李陵詩。
噫。
蘭陵王
作者：劉辰翁
朝代：宋

雁歸北。渺渺茫茫似客。春湖裡，曾見去帆，誰遣江頭絮風息。千年記當日。難得。寬閒抱膝。興亡事，馬上飛花，看取殘陽照亭驛。哀拍。願歸骨。悵氈帳何匹，湩酪何食。相思青冢頭應白。想荒墳酹酒，過車回首，香魂攜手抱相泣。但青草無色。語絕。更愁極。漫一番青青，一番陳跡。瑤池黃竹哀離席。約八駿猶到，露桃重摘。金銅知道，忍去國，忍去國。
蘭陵王
作者：劉辰翁
朝代：宋

送春去。春去人間無路。鞦韆外、芳草連天，誰遣風沙暗南浦。依依甚意緒。漫憶海門飛絮。亂鴉過，斗轉城荒，不見來時試燈處。春去。最誰苦。但箭雁沉邊，梁燕無主。杜鵑聲里長門暮。想玉樹凋土，淚盤如露。咸陽送客屢回顧。斜日未能度。春去。尚來否。正江令恨別，庾信愁賦。蘇堤盡日風和雨。嘆神遊故國，花記前度。人生流落，顧孺子，共夜雨。
謁金門
作者：劉辰翁
朝代：宋

風又雨。春事自無多許。欲待柳花團作絮。柳花冰未吐。翠袖不禁春誤。沈卻綠煙紅霧。將謂花寒留得住，一晴春又暮。
謁金門
作者：劉辰翁
朝代：宋

遊賞競。看取落紅陣陣。花睡不成嬌似病。春寒空受盡。舊日不知繁盛。欲飲如今無興。恨滿東風無綠鬢。東風還自恨。
謁金門
作者：劉辰翁
朝代：宋

花露溼。紅淚裛成珠粒。比似昭陽恩未得。睡來添醉色。一笑嬌波滴滴。再顧羞潮拂拂。恨血千年明的皪。千年人共憶。
謁金門
作者：劉辰翁
朝代：宋

嬌點點。困倚春光欲軟。滴盡守宮難可染。濃欺紅燭豔。寂寂露珠啼臉。翠袖不禁風颭。芳徑相逢驚笑靨。日長初睡轉。
長相思
作者：劉辰翁
朝代：宋

上元晴。上元晴。待得晴時坐觸屏。山禽三兩聲。欲歸城。未歸城。見說城中處處燈。明年處處行。
高陽臺
作者：劉辰翁
朝代：宋

雨枕鶯啼，露班燭散，御街人賣花窠。過眼無情，而今魂夢年多。百錢曳杖橋邊去，問幾時、重到明河。便人問，無了東風，此恨難磨。落紅點點入頹波。任歸春到海，海又成渦。江上兒童，抱茅笑我重過。蓬萊不漲枯魚淚，但荒村、敗壁懸梭。對殘陽，往往無成，似我蹉跎。
鵲橋仙
作者：劉辰翁
朝代：宋

乘鸞著色，痴蠅誤拂。不及羲之醉墨。偶然入手送東陽，便看取、薰時清適。清風去暑，閒題當日。宰相紗籠誰識。封丘門外定何人，這一點、瞞他不得。
鵲橋仙
作者：劉辰翁
朝代：宋

天香吹下，煙霏成路。颯颯神光暗度。橋邊猶記泛槎人，看赤岸、苔痕如古。長空皓月，小風斜露。寂寞江頭獨步。人間何處得飄然，歸夢入、梨花春雨。
鵲橋仙
作者：劉辰翁
朝代：宋

看人擲果，看人罷織。難得團欒七夕。蟠桃只在屋東頭，慶西母、年開八ど。去年今日。今年今日。添個曾孫抱膝。人間樂事有多般，算此樂、人間第一。
鵲橋仙
作者：劉辰翁
朝代：宋

輕風澹月，年年去路。誰識小年初度。橋邊曾弄碧蓮花，悄不記、人間今古。吹簫江上，沾衣微露。依約凌波曾步。寒機何意待人歸，但寂歷、小窗斜雨。
鶯啼序
作者：劉辰翁
朝代：宋

悶如愁紅著雨，卷地吹不起。便故人渺渺，相逢前事，欲語還已。凝望久、荒城落日，五湖四海煙浪裡。問而今何處，寄聲舊時鄰里。閒說那回，海上蘇李。雪深夜如被。想攜手、漢天不語，叫□不應疑水。待河梁、一尊落月，生非死別君如酹。望故人閣上，依稀長劍方履。古人已矣，垂名青史，謂當如此矣。又誰料浮沈，自得魚計。賞心樂事，良辰美景，撞鐘舞女，朱門大第。雕鞍駿馬番裝笠，笑虛名何與身前事。區區相望，餓死西山，懸目東門，人生何樂為此。古人已矣，天下英雄，使君與操耳。聽喔喔、雞鳴早起，屢舞徘徊，痛飲高樓，狂歌過市。蒼蒼萬古，羲農周孔，文章事業星辰上，到而今、枯見銀河底。笑他黃紙除君，紅旗報我，為君助喜。
鶯啼序
作者：劉辰翁
朝代：宋

愁人更堪秋日，長似歲難度。相攜去、晼晚登高，高極正犯愁處。常是恨、古人無計，看今人痴絕如許。但東籬半醉，殘燈自修菊譜。歸去來兮，怨調又苦。有寒螿餘賦。湖山外、風笛闌干，胡床夜月誰據。恨當時、青雲跌宕，天路斷、險艱如許。便橋邊，賣鏡重圓，斷腸無數。是誰玉斧，驚墮團團，失上界樓宇。甚天誤、嬋娟餘誤。悔卻初念，不合夢他，霓裳楚楚。而今安在，楓林關塞，回頭憶著神仙處，漫斷魂飛過湖江去。時時說與，地上群兒，青瑣瑤臺，閬風懸圃。琵琶往往，憑鞍勸酒，千載能胡語。嘆自古、宮花薄命，漢月無情，戰地難青，故人成土。江南憔悴，荒村流落，傷心自失梨園部，渺空江、淚隔蘆花雨。相逢司馬風流，溼盡青衫，欲歸無路。
鶯啼序
作者：劉辰翁
朝代：宋

匆匆何須驚覺，喚草廬人起。算成敗利鈍，非臣逆睹，至死後已。又何似、採桑八百，看蠶夜織小窗裡。漫二升自苦，教人吊臥龍里。別有佳人，追桃恨李。擁凝香繡被。爭知道、壯士悲歌，蕭蕭正度寒水。問荊卿、田橫古墓，更誰載酒為君酹。過霜橋落月，老人不見遺履。置之勿道，逝者如斯，甚矣衰久矣。君其為吾歸計，為耕計。但問某所泉甘，何鄉魚美。此生不願多才藝。功名馬上兜鍪出，莫書生、誤盡了人間事。昔年種柳江潭，攀枝折條，噫嘻樹猶如此。登高一笑，把菊東籬，且復聊爾耳。試回首、龍山路斷，走馬臺荒，渭水秋風，沙河夜市。休休莫莫，毋多酌我，我狂最喜高歌去，但高歌、不是番腔底。此時對影成三，呼娥起舞，為何人喜。
點絳唇
作者：劉辰翁
朝代：宋

韝指春寒，隴禽一片飛來雪。無言可說。暗啄相思結。雙影年深，也作關山別。翻成拙。落花時節。倩子規聲絕。
點絳唇
作者：劉辰翁
朝代：宋

醉裡瞢騰，昨宵不記歸時候。自疑中酒。耿耿還依舊。恨不能言，只是天相負。天知否。卷中人瘦。一似章臺柳。
點絳唇
作者：劉辰翁
朝代：宋

虹玉橫簫，纖纖指按新聲作。參差重約。昨夜梁伊錯。幾許閒愁，品字都忘卻。沉吟覺。一聲哀角。滿院殘花落。
點絳唇
作者：劉辰翁
朝代：宋

燕子池塘，亂紅過盡鞦韆晚。絮飛欲倦。正是簾初卷。睡起無情，猶道天涯遠。羞勻面。乍驚紅淺。夢自無人見。
點絳唇
作者：劉辰翁
朝代：宋

小閣橫窗，倩誰畫得梅梢遠。那回半面。曾向屏間見。風雪空山，懷抱無荀倩。春堪戀。自羞片片。更逐東風轉。
點絳唇
作者：劉辰翁
朝代：宋

一雪蹉跎，蹇驢不載吟鞭去。夜聽春雨。踏雪差無苦。待得花晴，總是遊人處。梅應許。小橋延佇。蜂蝶先成路。
齊天樂
作者：劉辰翁
朝代：宋

蔣陵故是簪花路。風煙奈何秋暑。候館凋梧，宮牆斷柳，誰識當年倦旅。餘懷何許。想上馬人扶，翠眉愁聚。舊日方回，而今能賦斷腸語。登高能賦最苦。嘆高高難問，慾望迷處。蝶繞東籬，鴻翻上苑，那更畫梁辭主。來今往古。漫湛輩同來，遠公回去。我醉安歸，黃花扶路舞。
齊天樂
作者：劉辰翁
朝代：宋

海枯泣盡天吳淚。又漲經天河水。萬古魚龍，雷收電卷，宇宙剎那間戲。沉蘭墜芷。想重整荷衣，頓驚腰細。尚有干將，衝牛射鬥定何似。成都橋動萬里。嘆何時重見，鵑啼人起。孤竹雙清，紫荊半落，到此吟枯神瘁。對床永已。但夢繞青神，塵昏白帝。重反離騷，眾醒吾獨醉。
齊天樂
作者：劉辰翁
朝代：宋

枝頭雨是青梅淚。翻作一江春水。魚腹魂銷，龍舟叫徹，不了湖亭張戲。滿庭芳芷。正艾日高高，葛風細細。試比陳人，人間除我更誰似。浮沉君共我裡。記薰廊待對，聞雞蹴起。昨日蟾蜍，明朝蠅虎，身與渠衰更悴。老夫病已。任采綠采苓，為師為帝。但有昌陽，倩酤扶路醉。
六州歌頭
作者：劉過
朝代：宋

鎮長淮，一都會，古揚州。昇平日，珠簾十里春風、小紅樓。誰知艱難去，邊塵暗，胡馬擾，笙歌散，衣冠渡，使人愁。屈指細思，血戰成何事，萬戶封侯。但瓊花無恙，開落幾經秋。故壘荒丘。似含羞。悵望金陵宅，丹陽郡，山不斷綢繆。興亡夢，榮枯淚，水東流。甚時休。野灶炊煙裡，依然是，宿貔貅。嘆燈火，今蕭索，尚淹留。莫上醉翁亭，看濛濛雨、楊柳絲柔。笑書生無用，富貴拙身謀。騎鶴東遊。
六州歌頭
作者：劉過
朝代：宋

中興諸將，誰是萬人英。身草莽，人雖死，氣填膺。尚如生。年少起河朔，弓兩石，劍三尺，定襄漢，開虢洛，洗洞庭。北望帝京。狡兔依然在，良犬先烹。過舊時營壘，荊鄂有遺民。憶故將軍。淚如傾。說當年事，知恨苦，不奉詔，偽耶真。臣有罪，陛下聖，可鑑臨。一片心。萬古分茅土，終不到，舊奸臣。人世夜，白日照，忽開明。袞佩冕圭百拜，九泉下、榮感君恩。看年年三月，滿地野花春。鹵簿迎神。
念奴嬌
作者：劉過
朝代：宋

知音者少，算乾坤許大，著身何處。直待功成方肯退，何日可尋歸路。多景樓前，垂虹亭下，一枕眠秋雨。虛名相誤，十年枉費辛苦。不是奏賦明光，上書北闕，無驚人之語。我自匆忙天未許，贏得衣裾塵土。白壁追歡，黃金買笑，付與君為主。蓴鱸江上，浩然明日歸去。
念奴嬌
作者：劉過
朝代：宋

並肩樓上，小闌干、猶記年時憑處。百歲光陰彈指過，消得幾番寒暑。鵲去橋空，燕飛釵在，不見穿針女。老懷悽斷，夜涼知共誰訴。不管天上人間，秋期月影，兩處相思苦。閒揭紗窗人未寢，淚眼不曾晴雨。花落蓮汀，葉喧梧井，孤雁應為侶。浩歌而已，一杯長記時序。
水龍吟
作者：劉過
朝代：宋

謫仙狂客何如，看來畢竟歸田好。玉堂無比，三山海上，虛無飄緲。讀罷離騷，酒香猶在，覺人間小。任菜花葵麥，劉郎去後，桃開處、春多少。一夜雪迷蘭棹。傍寒溪、欲尋安道。而今縱有，新詩冰柱，有知音否。想見鸞飛，如椽健筆，檄書親草。算平生、白傅風流，未可向、香山老。
水龍吟
作者：劉過
朝代：宋

慶流閱古無窮，相門又見生名世。致君事業，全如忠獻，經天緯地。十二年間，挺身為國，勳庸知幾。便書之竹帛，銘之彝鼎，勤勞意、竟誰記。一自平章庶政，覺人心、頓然興起。朝庭既正，乾坤交泰，華夷歡喜。行定中原，錦衣歸相，分茅□□。看貂蟬綠鬢，中書上考，過三千歲。
沁園春
作者：劉過
朝代：宋

銷薄春冰，碾輕寒玉，漸長漸彎。見鳳鞋泥汙，偎人強剔，龍涎香斷，撥火輕翻。學撫瑤琴，時時欲翦，更掬水魚鱗波底寒。纖柔處，試摘花香滿，鏤棗成班。時將粉淚偷彈。記綰玉曾教柳傅看。算恩情相著，搔便玉體，歸期暗數，畫遍闌干。每到相思，沈吟靜處，斜倚朱唇皓齒間。風流甚，把仙郎暗掐，莫放春閒。
沁園春
作者：劉過
朝代：宋

萬馬不嘶，一聲寒角，令行柳營。見秋原如掌，槍刀突出，星馳鐵騎，陣勢縱橫。人在油幢，戎韜總制，羽扇從容裘帶輕。君知否，是山西將種，曾系詩盟。龍蛇紙上飛騰。看落筆四筵風雨驚。便塵沙出塞，封侯萬里，印金如鬥，未愜平生。拂拭腰間，吹毛劍在，不斬樓蘭心不平。歸來晚，聽隨軍鼓吹，已帶邊聲。
沁園春
作者：劉過
朝代：宋

萬里湖南，江山歷歷，皆吾舊遊。看飛鳧仙子，張帆直上，周郎赤壁，鸚鵡汀洲。吸盡西江，醉中橫笛，人在岳陽樓上頭。波濤靜，泛洞庭青草，重整蘭舟。長沙會府風流。有萬戶娉婷簾玉鉤。恨楚城春晚，岸花牆燕，還將客送，不與人留。且喚陽城，更招元結，摩撫之餘歌詠休。心期處，算世間真有，騎鶴揚州。
沁園春
作者：劉過
朝代：宋

自注銅瓶，作梅花供，尊前數枝。說邊頭舊話，人生消得，幾番行役，問我何之。小隊紅旗，黃金大印，直待封侯知幾時。杯行處，且淋漓一醉，明日東西。如椽健筆鸞飛。還為寫春風陌上詞。便平生豪氣，銷磨酒裡，依然此樂，兒輩爭知。霜重貂裘，夜寒如水，飲到月斜猶未歸。仙山路，有笙簧度曲，聲到琴絲。
沁園春
作者：劉過
朝代：宋

緩轡徐驅，兒童聚歡，神仙畫圖。正芹塘雨過，泥融路軟，金蓮自策，小小藍輿。傍柳題詩，穿花勸酒，嗅蕊攀條得自如。經行處，有蒼松夾道，不用傳呼。清泉怪石盤紆。信風景江淮各異殊。記東坡賦就，沙籠素壁，西山句好，簾卷晴珠。白玉堂深，黃金印大，無此文君載後車。揮毫罷，看淋漓雪壁，真草行書。
沁園春
作者：劉過
朝代：宋

玉帶金魚，綠鬢朱顏，神仙畫圖。把擎天柱石，空留綠野，濟川舟楫，閒艤西湖。天欲安劉，公歸重趙，許大元勳誰得如。平章處，看人如伊呂，世似唐虞。不須別樣規模。但收攬人才多用儒。況自昔軍中，膽能寒虜，而今胸次，氣欲吞胡。紫府真人，黑頭元宰，收斂神功寂似無。歸來好，正芝香棗熟，鶴瘦松臞。
沁園春
作者：劉過
朝代：宋

畫鷁凌空，紅旗翻雪，靈鼉震雷。嘆沈湘去國，懷沙弔古，江山凝恨，父老興哀。正直難留，靈脩已化，三戶真能存楚哉。空江上，但煙波渺渺，歲月洄洄。持杯。西眺徘徊。些千載忠魂來不來。謾爭標奪勝，魚龍噴薄，呼聲賈勇，地裂山摧。香黍纏絲，寶符插艾，猶有樽前兒女懷。興亡事，付浮雲一笑，身在天涯。
沁園春
作者：劉過
朝代：宋

玉帶猩袍，遙望翠華，馬去似龍。擁貂蟬爭出，千宮鱗集，貔貅不斷，萬騎雲從。細柳營開，團花袍窄，人指汾陽郭令公。山西將，算韜鈐有種，五世元戎。旌旗蔽滿寒空。魚陣整、從容虎帳中。想刀明似雪，縱橫脫鞘，箭飛如雨，霹靂鳴弓。威憾邊城，氣吞胡虜，慘淡塵沙吹北風。中興事，看君王神武，駕馭英雄。
沁園春
作者：劉過
朝代：宋

洛浦凌波，為誰微步，輕塵暗生。記踏花芳徑，亂紅不損，步苔幽砌，嫩綠無痕。襯玉羅慳，銷金樣窄，載不起、盈盈一段春。嬉遊倦，笑教人款捻，微褪些跟。有時自度歌聲。悄不覺、微尖點拍頻。憶金蓮移換，文鴛得侶，繡茵催袞，舞鳳輕分。懊恨深遮，牽情半露，出沒風前煙縷裙。知何似，似一鉤新月，淺碧籠雲。
沁園春
作者：劉過
朝代：宋

柳思花情，湖山應怪，先生又來。想舊時談舌，依然解使，六丁奔走，驅斥風雷。翠袖傳觴，金貂換酒，痛飲何妨三百杯。人間世，算謫仙去後，誰是天才。碧窗畫鼓船齋。胸次與乾坤一樣開。試雲間招手，下呼餘子，逡巡去矣，但覺塵埃。若是花時，無風無雨，一日須來一百回。教人道，看玉山自倒，不用相推。
沁園春
作者：劉過
朝代：宋

斗酒彘肩，風雨渡江，豈不快哉。被香山居士，約林和靖，與東坡老，駕勒吾回。坡謂西湖，正如西子，濃抹淡妝臨鏡臺。二公者，皆掉頭不顧，只管銜杯。白雲天竺飛來。圖畫裡、崢嶸樓觀開。愛東西雙澗，縱橫水繞，兩峰南北，高下雲堆。逋曰不然，暗香浮動，爭似孤山先探梅。須晴去，訪稼軒未晚，且此俳徊。
沁園春
作者：劉過
朝代：宋

天下稼軒，文章有弟，看來未遲。正三齊盜起，兩河民散，勢傾似土，國泛如杯。猛士雲飛，狂胡灰滅，機會之來人共知。何為者，望桂林西去，一騎星馳。離筵不用多悲。喚紅袖佳人分藕絲。種黃柑千戶，梅花萬里，等閒遊戲，畢竟男兒。入幕來南，籌邊如北，翻覆手高來去棋。公餘且，畫玉簪珠履，倩米元暉。
沁園春
作者：劉過
朝代：宋

問訊竹湖，竹如之何，如何未歸。道吳山越水，無非佳處，來無定止，去亦何之。莫是秋來，未能忘耳，心與孤雲相伴飛。愁無奈，但北窗寄傲，南澗題詩。人生萬事成痴。算世上久無公是非。恨雲臺突兀，無君子者，雪堂寥落，有美人兮。疏雨梧桐，微雲河漢，鐘鼎山林無限悲。陽山縣，是昌黎誤汝，汝誤昌黎。
沁園春
作者：劉過
朝代：宋

古豈無人，可以似吾，稼軒者誰。擁七州都督，雖然陶侃，機明神鑑，未必能詩。常袞何如，羊公聊爾，千騎東方侯會稽。中原事，縱匈奴未滅，畢竟男兒。平生出處天知。算整頓乾坤終有時。問湖南賓客，侵尋老矣，江西戶口，流落何之。盡日樓臺，四邊屏幛，目斷江山魂欲飛。長安道，奈世無劉表，王粲疇依。
沁園春
作者：劉過
朝代：宋

一笛橫風，穩轉船頭，系楫大江。還有人爭說，鳴琴手段，教儂重吐，錦繡肝腸。不復少年，插花槌鼓，雅意在乎雲水鄉。陽關淚，笑瓊姬猶戀，奇俊王郎。談兵齒頰冰霜。有萬戶侯封何用忙。借煙霞且作，詩中隊仗，鷺鵷已是，歸日班行。收斂平生，籌邊胸次，以酒澆之書傳香。消凝處，怕三更枕上，疏雨瀟湘。
沁園春
作者：劉過
朝代：宋

一劍橫空，飛過洞庭，又為此來。有汝陽璡者，唱名殿陛，玉川公子，開宴尊罍。四舉無成，十年不調，大宋神仙劉秀才。如何好，將百千萬事，付兩三杯。未嘗慼慼於懷。問自古英雄安在哉。任錢塘江上，潮生潮落，姑蘇臺畔，花謝花開。盜號書生，強名舉子，未老雪從頭上催。誰羨汝，擁三千珠履，十二金釵。
沁園春
作者：劉過
朝代：宋

一別三年，一日三秋，庶幾見之。念丹霞秋冷，風巾霧屨，五湖春暖，雨笠煙蓑。山水光中，要人攜手，獨欠金華俞紫芝。誰知道，向酴醿香裡，杯酒同持。油然川泳雲飛。但口不能言心自知。便狂敲銅鬥，我歌君和，醉拈如意，我舞君隨。風韻如君，豈堪言別，別後如之何勿思。須金玉，再相逢莫負，芷約蘭期。
清平樂
作者：劉過
朝代：宋

新來塞北。傳到真訊息。赤地居民無一粒。更五單于爭立。維師尚父鷹揚。熊羆百萬堂堂。看取黃金假鉞，歸來異姓真王。
清平樂
作者：劉過
朝代：宋

忔憎憎地。一捻兒年紀。待道瘦來肥不是。宜著淡黃衫子。唇邊一點櫻多。見人頻斂雙蛾。我自金陵懷古，唱時休唱西河。
祝英臺近
作者：劉過
朝代：宋

窄輕衫，聯寶轡，花裡控金勒。有底風光，都在畫闌側。日遲春暖融融，杏紅深處，為花醉，一鞭春色。對嬌質。為我歌捧瑤觴，歡歌動阡陌。□似多情，飛上鬢雲碧。晚來約住青驄，蹋花歸去，亂紅碎、一庭風月。
臨江仙
作者：劉過
朝代：宋

半雨半晴模樣，乍寒乍熱天時。榴花香逐溼風飛。綠雲翻翠浪，水急轉前溪。誰識清涼意思，珊瑚枕冷先知。秋光預若借些兒。剩催金粟鬧，素魄好揚輝。
西吳曲
作者：劉過
朝代：宋

說襄陽、舊事重省。記銅駝巷陌、醉還醒。笑鶯花別後，劉郎憔悴萍梗。倦客天涯，還買個、西風輕艇。便欲訪、騎馬山翁，問峴首、那時風景。楚王城裡，知幾度經過，摩挲故宮柳癭。漫吊景。冷煙衰草悽迷，傷心興廢，賴有陽春古郢。乾坤誰望，陸百里路中原，空老盡英雄，腸斷劍鋒冷。
謁金門
作者：劉過
朝代：宋

秋興惡。愁怯羅衾風弱。雨線垂垂晴又落。輕煙籠翠箔。休道旅懷蕭索。生怕香濃灰薄。桂子莫教孤酒約。詩情渾落魄。
謁金門
作者：劉過
朝代：宋

歸不去。船泊早春梅渚。試聽玉人歌白苧。行雲無覓處。翦燭寫詩無語。漠漠寒生窗戶。明日短篷眠夜雨。寶釵留半股。
轆轤金井·四犯翦梅花
作者：劉過
朝代：宋

翠眉重掃。後房深、自喚小蠻嬌小。繡帶羅垂，報濃妝才了。堂虛夜悄。但依約、鼓簫聲鬧。一曲梅花，尊前舞徹，梨園新調。高陽醉、玉山未倒。看鞋飛鳳翼，釵梁微嫋。秋滿東湖，更西風涼早。桃源路杳。記流水、泛舟曾到。桂子香濃，梧桐影轉，月寒天曉。
烏夜啼
作者：劉鉉
朝代：宋

垂楊影裡殘紅。甚匆匆。只有榴花、全不怨東風。暮雨急。曉鴉溼。綠玲瓏。比似茜裙初染、一般同。
念奴嬌
作者：劉鎮
朝代：宋

調冰弄雪，想花神清夢，徘徊南土。一夏天香收不起，付與蕊仙無語。秀入精神，涼生肌骨，銷盡人間暑。稼軒愁絕，惜花還勝兒女。長記歌酒闌珊，開時向晚，笑浥金莖露。月浸欄干天似水，誰伴秋娘窗戶。困殢雲鬟，醉敧風帽，總是牽情處。返魂何在，玉川風味如許。
慶春澤
作者：劉鎮
朝代：宋

燈火烘春，樓臺浸月，良宵一刻千金。錦步承蓮，彩雲簇仗難尋，蓬壺影動星球轉，映兩行、寶珥瑤簪。恣嬉遊，玉漏聲催，未歇芳心。笙歌十里誇張地，記年時行樂，憔悴而今。客裡情懷，伴人閒笑閒吟。小桃未靜劉郎老，把相思、細寫瑤琴。怕歸來，紅紫欺風，三徑成陰。
木蘭花慢
作者：劉鎮
朝代：宋

看纖雲護月，湛河漢，夜聲收。正玉塵生風，銀床墜露，涼葉颼颼。襟懷靜吞八表，莫登山臨水易驚秋。閒想多情宋玉，舊來空替人愁。溫柔。鄉解老秋不。絲竹間秦謳。向橙橘香邊，持螯把酒，聊伴清遊。騷人自應念遠，與黃花、評泊晉風流。明日蓴鱸興動，待尋江上歸舟。
水龍吟
作者：劉鎮
朝代：宋

弄晴臺館收煙候，時有燕泥香墜。宿酲未解，單衣初試，騰騰春思。前度桃花，去年人面，重門深閉。記綵鸞別後，青驄歸去，長亭路、芳塵起。十二屏山遍倚。任蒼苔、點紅如綴。黃昏人靜，暖香吹月，一簾花碎。芳意婆娑，綠陰風雨，畫橋煙水。笑多情司馬，留春無計，溼青衫淚。
水龍吟
作者：劉鎮
朝代：宋

三山臘雪才消，夜來誰轉回寅鬥。試燈簾幕，送寒幡勝，暗香攜手。少日歡娛，舊遊零落，異鄉歌酒。到而今，生怕春來大早，空贏得、兩眉皺。春到蘭湖少住，肯殷勤、訪梅尋柳。相思人遠，帶圍寬減，粉痕消瘦。雙燕無憑，尺書難表，甚時回首。想畫欄、倚遍東風，閒負卻、桃花咒。
水龍吟
作者：劉鎮
朝代：宋

老來慣與春相識，長記傷春如故。去年今日，舊愁新恨，送將風絮。粉淚羞紅，黛眉顰翠，推愁不去。任瑣窗深閉，屏山半掩，還別有、愁來路。回首畫橋煙水，念故人、匆匆何處。客情懷遠，雲迷北樹，草連南浦。離合悲歡，去留遲速，問春無語。笑劉郎，不道無桃可種，苦留春住。
沁園春
作者：劉鎮
朝代：宋

誰似花翁，長年湖海，蹇驢弊裘。想江塵醉帽，青樓歌扇，揮金談笑，惜玉風流。吳下阿蒙，江南老賀，肯為良田二頃謀。人間世，算到頭一夢，螻蟻王侯。悠悠。吾道何求。況白首相逢說舊遊。記疏風淡月，寒燈古寺，平章詩境，分付糟丘。聚散摶沙，炎涼轉燭，歸去來兮萬事休。無何有，問從前那個，騎鶴揚州。
沁園春
作者：劉鎮
朝代：宋

爽氣西來，玉削群峰，千杉萬松。望疏林清曠，晴煙紫翠，雪邊回棹，柳外聞鍾。夜月瓊田，夕陽金界，倒影樓臺表裡空。橋陰曲，是舊來忠定，手種芙蓉。仙翁。心事誰同。付魚鳥相望一笑中。向月梅香底，招邀和靖，雲山高處，問訊梁公。物象搜奇，風流懷古，消得文章萬丈虹。沈吟久，想依依春樹，人在江東。
清平樂
作者：劉鎮
朝代：宋

柳陰庭院。簾約風前燕。著雨荷花紅半斂。消得盈盈綠扇。竹光野色生寒。玉纖雪藕冰盤。長記酒醒人靜，暗香吹月欄干。
漢宮春
作者：劉鎮
朝代：宋

日軟風柔，望暖紅連島，晴綠平川。尋芳拾蕊，勝伴陌上鮮妍。玉驄歸路，記青門、曾墮吟鞭。人去後，庭花弄影，一簾香月娟娟。追念舊遊何在，嘆佳期虛度，錦瑟華年。博山夜來燼冷，誰換沈煙。屏幃半掩，奈夢雲、不到愁邊。春易老，相思無據，閒情分付魚箋。
絳都春
作者：劉鎮
朝代：宋

和風乍扇，又還是去年，清明重到。喜見燕子，巧說千般如人道。牆頭陌上青梅小。是處有、閒花芳草。偶然思想，前歡醉賞，牡丹時候。當此三春媚景，好連宵恣樂，情懷歌酒。縱有珠珍，難買紅顏長年少。從他烏兔茫茫走。更莫待、花殘鶯老。恁時歡笑，休把萬金換了。
花心動
作者：劉鎮
朝代：宋

鳩雨催晴，遍園林、一番綠嬌紅媚。柳外金衣，花底香須，消得豔陽天氣。障泥步錦尋芳路，稱來往、縱橫珠翠。笑攜手，旗亭問酒，更酬春思。還記東山樂事。向歌雪香中，伴春沈醉。粉袖殢人，彩筆題詩，陶寫老來風味。夜深銀燭明如晝，待歸去、看承花睡。夢雲散，屏山半燻瀋水。
神功盛德诗 其一 神州
作者：华镇
朝代：宋

茫茫神州，有疆有理。歼殄豺虎，剪夷荆杞。人可以群，神获其祀，惟宣祖是畀。道有伦极，克建克叙。不丧厥猷，物有其纪。既污者隆，何千万年。施于孙子，惟宣祖所畀。其畀惟何，笃生真人。作之孔武，敏则有神。乃圣嗣德，益之以文。庆既令矣，克成厥勋。
神功盛德诗 其七 皇猷
作者：华镇
朝代：宋

皇有大猷，其成落落。文武不世，千载无作。圣人勃兴，积厚施博。作之新之，以底远略。既发我明，既达我聪。合变体经，神化无穷。长毓儒雅，蓄砺兵戎。无思不服，物有其容。夙夜不怠，济我丰功。济济朝廷，有名有实。多士在服，百工励翼。礼乐兴矣，刑政既达。郁乎有文，绍周之则。绵绵句丽，莽莽河湟。绝彼东海，逸于西疆。或剪或怀，德威孔扬。列我郡县，袭我衣裳，于前人有光。
神功盛德诗 其三 亨龙
作者：华镇
朝代：宋

瞻彼亨龙，应时而作。维云维雷，以引以翼。大人有徽音，物被其泽。德馨孔昭，休命爰锡。蕞尔汾晋，秽我王路。天诛久稽，爰赫斯怒。大明继昭，晞彼朝露。文轨攸同，平平天步。朱干雕戈，包以虎皮。脱剑解胄，敦说书诗。钟鼓喤喤，俎豆仪仪。相我斯成，以永丕基。
神功盛德诗 其五 惟天
作者：华镇
朝代：宋

上天之载，引之惟逸。原民之生，天子之职。我安其止，弗扰弗刻。厥德罔愆，宜符帝则。我征既宽，我役不烦。息我干矛，审尔刑冤。井饮田食，日舒以闲。鸿化何为，淳风载还。俾尔息而庶，俾尔厚而富。黄发稚齿，既仁且寿。帝歆其馨，介我纯祐。其祐维何，如商之戊。天地其行，既长且久。宠绥下民，克念厥后。取我元良，锡之九有。不失其传，益羡三后。惟尧舜为难，惟我则不。
神功盛德诗 其四 猗欤
作者：华镇
朝代：宋

猗欤道真，厥心希微。我则道之，万物纷错，我摄之以无为。股肱良矣，心膂则奇。荡荡妙用，民莫之知。既绥寰中，亦静四夷。承休垂裕，维君维师。雍雍和声，召彼协气。散为丰年，凝为嘉瑞。三脊之茅，四海之美，惟帝王是致。岩岩太山，升于天中。鸾舆戾止，玉检金封。汾脽千里，亲飞六龙。上下昭报，神明以通。在昔图书，出于河洛。有龙有龟，前圣之作。惟天无亲，德侔斯格。我躬受之，宝符神筴。
神功盛德诗·其一
作者：华镇
朝代：宋

茫茫神州，有疆有理。
歼殄豺虎，翦夷荆杞。
人可以羣，神获其祀，惟宣祖是畀。
神功盛德诗·其一一
作者：华镇
朝代：宋

猗欤道真，厥心希微。
我则道之，万物纷错，我摄之以无为。
股肱良矣，心膂则奇。
荡荡妙用，民莫之知。
既绥寰中，亦静四夷。
承休垂裕，维君维师。
神功盛德诗·其一七
作者：华镇
朝代：宋

俾尔息而庶，俾尔厚而富。
黄髮稚齿，既仁且寿。
帝歆其馨，介我纯佑。
神功盛德诗·其一二
作者：华镇
朝代：宋

雍雍和声，召彼协气。
散为丰年，凝为嘉瑞。
三脊之茅，四海之美，惟帝王是致。
神功盛德诗·其一八
作者：华镇
朝代：宋

其佑维何，如商之戊。
天地其行，既长且久。
宠绥下民，克念厥后。
取我元良，锡之九有。
不失其传，益羡三后。
惟尧舜为难，惟我则不。
神功盛德诗·其二
作者：华镇
朝代：宋

道有伦极，克建克叙。
不丧厥猷，物有其纪。
既污者隆，何千万年。
施于孙子，惟宣祖所畀。
神功盛德诗·其二五
作者：华镇
朝代：宋

绵绵句丽，莽莽河湟。
绝彼东海，逸于西疆。
或翦或怀，德威孔扬。
列我郡县，袭我衣裳，于前人有光。
神功盛德诗·其八
作者：华镇
朝代：宋

瞻彼亨龙，应时而作。
维云维雷，以引以翼。
大人有徽音，物被其泽。
德馨孔昭，休命爰锡。
神功盛德诗·神州
作者：华镇
朝代：宋

茫茫神州，有疆有理。歼殄豺虎，剪夷荆杞。人可以群，神获其祀，惟宣祖是畀。道有伦极，克建克叙。不丧厥猷，物有其纪。既污者隆，何千万年。施于孙子，惟宣祖所畀。其畀惟何，笃生真人。作之孔武，敏则有神。乃圣嗣德，益之以文。庆既令矣，克成厥勋。于皇武王，帝锡其猷。克奋神武，应天之求。维眷乃顾，申命用休。狱讼讴歌，旁来不谋。高视虞夏，嗣于有周。蠢尔小腆，昧天之灵。弗念厥显，首干我经。龙旂东指，淮海惟清。西狩三城，泽潞以平。皇皇天声，如雷如霆，罔不震惊。偏师四指，露檄旁招。负固衔璧，知几造朝。凌江绝岭，曾不崇朝。蜀道失险，关烽聿销。恢恢皇纲，周汉之后。唐嗣不武，实弛其纽。自我维之，律此群丑。式相上帝，以奠九有。瞻彼亨龙，应时而作。维云维雷，以引以翼。大人有徽音，物被其泽。德馨孔昭，休命爰锡。蕞尔汾晋，秽我王路。天诛久稽，爰赫斯怒。大明继昭，晞彼朝露。文轨攸同，平平天步。朱干雕戈，包以虎皮。脱剑解胄，敦说书诗。钟鼓喤喤，俎豆仪仪。相我斯成，以永丕基。猗欤道真，厥心希微。我则道之，万物纷错，我摄之以无为。股肱良矣，心膂则奇。荡荡妙用，民莫之知。既绥寰中，亦静四夷。承休垂裕，维君维师。雍雍和声，召彼协气。散为丰年，凝为嘉瑞。三脊之茅，四海之美，惟帝王是致。岩岩太山，升于天中。鸾舆戾止，玉检金封。汾脽千里，亲飞六龙。上下昭报，神明以通。在昔图书，出于河洛。有龙有龟，前圣之作。惟天无亲，德侔斯格。我躬受之，宝符神筴。上天之载，引之惟逸。原民之生，天子之职。我安其止，弗扰弗刻。厥德罔愆，宜符帝则。我征既宽，我役不烦。息我干矛，审尔刑冤。井饮田食，日舒以闲。鸿化何为，淳风载还。俾尔息而庶，俾尔厚而富。黄发稚齿，既仁且寿。帝歆其馨，介我纯祐。其祐维何，如商之戊。天地其行，既长且久。宠绥下民，克念厥后。取我元良，锡之九有。不失其传，益羡三后。惟尧舜为难，惟我则不。世德之渊，庆流瀰瀰。笃生哲后，在宗之子。其积弥新，有闻不已。文考受之，以肖以似。人之攸归，天命爰止。天命靡常，惟德惟功。神圣有作，历数在躬。正位东朝，遂成大宗。协和万邦，万邦以雍。沈沈神机，其动其时。和柔以刚，克爱以威。肃之振之，俾无或隳。功则未既，思有宏规。皇有大猷，其成落落。文武不世，千载无作。圣人勃兴，积厚施博。作之新之，以底远略。既发我明，既达我聪。合变体经，神化无穷。长毓儒雅，蓄砺兵戎。无思不服，物有其容。夙夜不怠，济我丰功。济济朝廷，有名有实。多士在服，百工励翼。礼乐兴矣，刑政既达。郁乎有文，绍周之则。绵绵句丽，莽莽河湟。绝彼东海，逸于西疆。或剪或怀，德威孔扬。列我郡县，袭我衣裳，于前人有光。
喜遷鶯
作者：卑叔文
朝代：宋

春迴天際，見柳眼翠窺，梅腮粉膩。日慶三陽，時逢千載，帷幄挺生元帥。亙古撫今忠義，天下安危注意。負英偉，信功高耿賈，勳侔霍衛。和氣。東風裡，樓閣五雲，玉帳環珠翠。廟食真揚，人懷邵父，當代虎臣難比。擬把倩桃為壽，莫惜金花沉醉。受閫寄，佐君王神武，復恢輿地。
沁園春
作者：卓田
朝代：宋

才大文豪，朱衣暗裡，今須點頭。奈蘭宮一跌，槐黃時候。銀袍逐浪，韋帶隨流。過盡鶴書，閱周鶚表，必竟都無名字留。空長恨，蕡終不第，齒且先侯。休愁。有路堪由。最喜徐卿百不憂。正椿松未老，芝蘭競秀，奇毛雛鳳，騂角犁牛。漢殿少年，新豐逆旅，豈肯卑微名位休。行將見，長沙召賈，御史除周。
眼兒媚
作者：卓田
朝代：宋

丈夫隻手把吳鉤。能斷萬人頭。如何鐵石，打作心肺，卻為花柔。嘗觀項籍並劉季，一怒世人愁。只因撞著，虞姬戚氏，豪傑都休。
永遇樂
作者：南山居士
朝代：宋

玉骨冰肌，野牆山徑，煙雨蕭索。公子豪華，貪紅戀紫，誰分憐孤萼。想應窺見，潘毛相似，故把素懷相托。豈知人、年來悶損，被名利拘縛。當歌對酒，如痴如夢，欲笑啼痕先落。二十年前，歡娛一醉，不忍思量著。衾寒枕冷，不教孤另，不是自家情薄。枉將心、千尤萬殢，算應殢著。
永遇樂
作者：南山居士
朝代：宋

滿眼寒姿，桂蟾勻素，霜女同瑩。野屋噴香，池波弄影，彷彿鸞窺鏡。一枝堪寄，天涯遠信，惆悵塞鴻難倩。這情懷、厭厭怎向，無人伴我孤另。風悽露冷。仙郎此夜，若許枕衾相併。解吐芳心，綢繆共約，學取雙交頸。好天難遇，從今一去，荏苒後期無定。把柔腸、千縈萬斷，為伊薄倖。
倚阑令春光好
作者：卢祖皋
朝代：宋

惜春心。步花阴。怕春深。风扬游丝吹落絮，满园林。日长帘幕沈沈。朱阑畔、斜亸琼簪。笑摘梨花间照水，贴眉心。
月城春（寿无为赵秘书）
作者：卢祖皋
朝代：宋

五云腾晓。望凝香画戟，恍然蓬岛||。玉露冰壶，照神仙风表||。诗书坐啸。唤淮楚、满城春好||。雨谷催耕，风帘戏鼓，家家欢笑||。南湖细吟未了。看金莲夜直，丹凤飞诏||。鬓影青青，办功名多少||。持杯满釂。听千里、载歌难老||。试问尊前，蟠桃次第，红芳犹小||。
木兰花慢别西湖两诗僧
作者：卢祖皋
朝代：宋

嫩寒催客棹，载酒去、载诗归。正红叶漫山，清泉漱石，多少心期。三生溪桥话别，怅薜萝、犹惹翠云衣。不似今番醉梦，帝城几度斜晖。鸿飞。烟水弥弥。回首处，只君知。念吴江鹭忆，孤山鹤怨，依旧东西。高峰梦醒云起，是瘦吟、窗底忆君时。何日还寻後约，为余先寄梅枝。
招隐二首·其二
作者：卢襄
朝代：宋

日旋月转兮能几时，人间不可以久留兮，缁尘染予素衣。
何不读青苔之篇兮，歌白云之诗。
玉书金简号仙籍兮，留芳名其庶几。
然后左苍龙而右青螭，飞羽盖兮张云旗。
黄鹄引兮归瑶池，汝将舍此兮安之。
招隐二首·其二
作者：卢襄
朝代：宋

日旋月转兮能几时，人间不可以久留兮，缁尘染予素衣。何不读青苔之篇兮，歌白云之诗。玉书金简号仙籍兮，留芳名其庶几。然后左苍龙而右青螭，飞羽盖兮张云旂。黄鹄引兮归瑶池，汝将舍此兮安之。
前调（和友人催雪）
作者：卫宗武
朝代：宋

暮云凝冻，耸玉楼、捻断冰髯知几。今岁天公慳破白，未放六E648呈瑞。瘗马发祥，妖麋应祷，终解从人意。腊前三白，瑶光一瞬千里。便好翦刻漫空，落花飞絮，滚滚随风起。莫待东皇催整驾，点点消成春水。巧思裁云，新词胜雪，引动眉间喜。欺梅压竹，看看还助吟醉。
永遇樂
作者：危復之
朝代：宋

早葉初鶯，晚風孤蝶，幽思何限。簷角縈雲，階痕積雨，一夜苔生遍。玉窗閒掩，瑤琴慵理，寂寞水沈煙斷。悄無言，春歸無覓處，捲簾見雙飛燕。風亭泉石，煙林薇蕨，夢繞舊時曾見。江上閒鷗，心盟猶在，分得眠沙半。引觴浮月，飛談卷霧，莫管愁深歡淺。起來倚闌干，拾得殘紅一片。
眼兒媚
作者：危昂霄
朝代：宋

晴雲十丈跨杉溪。偏稱夜涼時。我來正值，一灘月朗，萬木霜飛。謫仙不住人間世，此恨有誰知。何人畫我，倚闌得句，聽水忘歸。
水龍吟
作者：危稹
朝代：宋

洛陽九老圖中，當時司馬年猶小。爭如今夕，舉杯相勸，十人齊壽。已幸同庚，何分雌甲，本無多少。但有頭可白，無愁可解，只如此、都贏了。慶禮十年還又，更十年、依前難老。儘教百歲，做人高祖，見孫白首。卻要從今，探梅腳健，看山眼好。賴天公，頓得東園長在，陪歌陪酒。
沁園春
作者：危稹
朝代：宋

籍甚聲名，門闌相種，文章世科。算當年瑞世，正當夏五，仙家毓德，全是春和。底事屏星，著之海嶠，奈此騰驤驥足何。君知否，看飛來丹詔，徑上鸞坡。殷勤攜酒相過。要灩灩浮君金叵羅。嘆同心相契，古來難覓，二年同處，意總無它。如此平分，更教添個，也自清風明月多。拼沈醉，任光浮綠鬢，笑滿紅渦。
風流子
作者：危西麓
朝代：宋

西風吹錦水，朝天路、冉冉兩鳧飛。看父老嫋花，苦遮去轍，兒童騎竹，爭問歸期。帳簇馬前紛蔽日，實績紀行碑。冰飲三年，從容官事，棠陰百里，悠久民思。聖明衿遐遠，關山道，應是來驟華絲。畫繡過家，萊庭彩舞斑衣。便穩奉安輿，江南向暖，早傳言語，樵曲先知。重約舊臨，倪耄迎候杭西。
萬年歡
作者：厲寺正
朝代：宋

衛武期頤，與文公福艾，俱號賢相。今我元臺，齒德又居其上。玉立擎天一柱，似泰華、氣凌秋莊。明良會，千載風雲，長為龍袞憑仗。清知孔山疊嶂。有猿吟鶴舞，日俟鳩杖。無忝蒼生依依，未容高尚。待整頓、乾坤了當，與蓬島、神仙來往。摩銅狄，點檢笙歌，菊浮香泛新釀。
蘇幕遮
作者：史佐堯
朝代：宋

柳垂金，梅褪玉。昴宿呈祥，符應生公族。蓋世功名誇九牧。黼袞褒揚，慶閥輝南北。賜宮醪，分篤耨。天與長生，謾把仙椿祝。好繼平陽騰茂躅。富貴千秋，飲聽瑤池曲。
聲聲慢
作者：史可堂
朝代：宋

羞朱妒粉，染霧裁雲，淡然蒼佩仙裳。半額蜂妝，莫道梳洗家常。碧羅亂縈小帶，翠虯寒、一架清香。春思苦，倚晴嬌無力，如待韓郎。密幄籠芳吟夜，任露沾輕袖，月轉空梁。弱骨柔姿，偏解勾引詩狂。遺鈿碎金滿地，恨無情、風送韶光。閒晝永，看青青、垂蔓過牆。
登鴈峰
作者：史弥宁
朝代：宋

□□□□□□□，□句挥毫手不停。
□鴈旁观偷笔法，仓忙书破楚天青。
登鴈峰
作者：史彌寧
朝代：宋

□□□□□□□，□句揮毫手不停。
□鴈旁觀偷筆法，倉忙書破楚天青。
謁金門
作者：史愚
朝代：宋

深院宇。寂寂不禁風雨。苔逕流錢青莫數。銀泥蝸篆古。滿院多應無主。卻被痴兒拈取。穿向柳絲喧笑語。買將春色去。
人月圓
作者：史浩
朝代：宋

夕陽影裡東風軟，驕馬趁香車。看花妝鏡，藏春繡幕，百萬人家。夜闌歸去，星繁絳蠟，珠翠鮮華。笙歌不散，疏鍾隱隱，月在梅丫。
人月圓
作者：史浩
朝代：宋

驕雲不向天邊聚，密雪自飛空。佳人纖手，霎時造化，珠走盤中。六街燈市，爭圓鬥小，玉碗頻供。香浮蘭麝，寒消齒頰，粉臉生紅。
劍舞
作者：史浩
朝代：宋

熒熒巨闕。左右凝霜雪。且向玉階掀舞，終當有、用時節。唱徹。人盡說。寶此制無折。內使奸雄落膽，外須遣、豺狼滅。
喜遷鶯
作者：史浩
朝代：宋

三春正美。是霽景融和，韶華如綺。夾岸香紅，登牆粉白，開遍故園桃李。畫舸繡簾高卷，錦轂朱軒低倚。對此際，向池臺好處，爭傾綠蟻。醉裡。須醒悟，些子芳菲，造物都謾你。一瞬光陰，霎時蜂蝶，還付落花流水。我有大丹九轉，真個長春不死。待得了，把高歌清賞，隨緣而已。
喜遷鶯
作者：史浩
朝代：宋

譙門殘月。正畫角曉寒，梅花吹徹。瑞日烘雲，和風解凍，青帝乍臨東闕。暖響土牛簫鼓，夾路珠簾高揭。最好是，看彩幡金勝，釵頭雙結。奇絕。開宴處，珠履玳簪，俎豆爭羅列。舞袖翩翻，歌聲縹緲，壓倒柳腰鶯舌。勸我應時納祜，還把金爐香爇。願歲歲，這一卮春酒，長陪佳節。